title: Juurijärvi (Ikaalinen)

text: Järven pituus on 2,2 kilometriä, leveys 850 metriä ja sen pinta-ala on 59 hehtaaria. Se sijaitsee Hulppojärven ja Vähäveden länsipuolella. Siihen laskee kymmenen ojaa. Huomattavimmat tulo-ojat ovat idästä laskeva Majaoja, joka on Vähäveden laskuoja, Mämmilammen laskuoja, pohjoisesta laskeva Perkoonoja, joka on Ylisenlammen ja Paskolammen yhteinen laskuoja, Lehmissuonlahteen laskeva Sydänmaanlammen laskuoja, ja vielä lännestä laskeva Latoveden laskuoja. Järven selän lounaispäässä sijaitsee 900 metriä pitkä lahti, josta laskujoki Sisätönjoki saa alkuunsa. Järvessä on kolme suurta noin 250 metristä saarta Majasaari ja Selkäsaaret ja vielä viisi pienempää 20–30 metristä saarta. Rantaviivan pituus on 8,6 kilometriä ja rannat ovat paikoin jyrkkärinteisiä ja kallioisiakin. Järven ympäristössä sijaitsee neljä maatilaa ja rannoille on rakennettu kaksikymmentä ja saariin kolme vapaa-ajan asuntoa. Järvelle pääsee yhdystietä 13287 pitkin.


title: Juho Talvia

text: Juho Feliks Talvia, sukunimi aik. "Helin" (14. tammikuuta 1879 Tampere – 9. tammikuuta 1960) oli suomalainen taidemaalari ja kuvanveistäjä. Hän oli kuuromykkä.


title: Juho Talvia

text: Juho Talvia kävi Turun kuuromykkäinkoulun ja Tampereen ylemmän käsityöläiskoulun. Hän opiskeli Taideteollisessa keskuskoulussa 1900-1901 ja Suomen Taideyhdistyksen piirustuskoulussa 1907–1909. Lisäksi hän opiskeli Berliinissä Johannes Cerigiolin johdolla 1902–1903 tehdessään opintomatkan Ruotsiin, Saksaan, Italiaan ja Itävaltaan 1901-1903. Hän osallistui Suomen Taiteilijain näyttelyihin vuosina 1909, 1910, 1912, 1913, 1914 ja 1928.


title: Juho Talvia

text: Talvia asui Helsingissä, Lappeenrannassa, Kiikassa ja viimeksi tyttärensä Irja Finskan maatilalla Tyrväällä. Talvia toimi kuvanveistäjänä kivihakkaamoissa ja hän teki veistoksia muiden taiteilijoiden suunnitelmien pohjalta sekä myös omia veistoksiaan. Hän osallistui kuurojen yhdistystoimintaan ja oli muun muassa Kuurojen liiton hallituksen jäsenenä. Talvian muistonäyttelyitä on järjestetty Vammalassa 1979 ja 2007.


title: Trond Hedström

text: Trond Erik Hedström (27. syyskuuta 1917 Turku – 22. marraskuuta 1982 Teneriffa, Espanja) oli suomalainen valokuvaaja.


title: Trond Hedström

text: Hedström kirjoitti ylioppilaaksi vuonna 1936 ja opiskeli kemiaa Åbo Akademissa. Hän aloitti valokuvausharrastuksen vuonna 1942 ja ammattimaisen muotokuvauksen vuonna 1946. Sitä ennen hän oli työskennellyt Serlachiuksen ja Ahlströmin puutavaratehtaiden myyntitehtävissä. Hän toimi henkilö- ja maisemakuvaajana Helsingissä vuodesta 1946 sekä mainos- ja teollisuuskuvaajana vuodesta 1960 eteenpäin. Hedström järjesti vuonna 1953 Helsingissä ensimmäisen valokuvanäyttelynsä, joka herätti paljon huomiota. Viimeiset elinvuotensa hän asui ja työskenteli Teneriffalla Kanariansaarilla.


title: Trond Hedström

text: Hedström toimi aktiivisesti valokuva-alan järjestöissä, kuten Suomen Kameraseurojen Liiton puheenjohtajana 1954–1958. Hän piti yksityisnäyttelyitä Helsingin lisäksi Intiassa 1955 ja Portugalissa 1959. Hänen kansainvälisiä arvonimiään olivat ARPS 1950, APSA, EFIAP 1957 ja FRPS 1966. Hän sai valtionpalkinnon vuonna 1968.


title: Tanja Saxell

text: Tanja Saxell (s. 9. tammikuuta 1982) on suomalainen taloustieteilijä. Hän työskentelee Valtion taloudellisessa tutkimuskeskuksessa erikoistutkijana. Saxellin tutkimusaiheita ovat muun muassa julkiset palvelut, terveydenhuoltomarkkinat, innovaatiotaloustiede ja kilpailun vaikutukset.


title: Tanja Saxell

text: Saxell on koulutukseltaa valtiotieteiden tohtori. Hän väitteli tohtoriksi Helsingin yliopistosta vuonna 2014 otsikolla "Industrial Organization Studies on Pharmaceutical Markets".


title: Jalmari Terho

text: Jalmari Nikolai Terho (19. elokuuta 1896 Pälkäne – 1. kesäkuuta 1966) oli suomalainen taidemaalari ja kuvanveistäjä.


title: Jalmari Terho

text: Terho opiskeli Turun Taideyhdistyksen piirustuskoulussa 1914–1917. Hänen töitään oli esillä Tampereen taiteen näyttelyssä Norrköpingissä Ruotsissa 1948.


title: Asiakaspalvelu-chat

text: Asiakaspalvelu-chat on liikeyrityksen asiakaspalvelukanava digitaalisessa ympäristössä, jossa kahdenvälinen vuorovaikutus perustuu kirjoitettuun tekstiin, chattaamiseen.


title: Asiakaspalvelu-chat

text: Liikeyritysten toiminnan digitalisointuminen on alkanut kauppatapahtuman siirtymisellä tietoverkkoon. Verkkokauppa on keventänyt yritysten prosesseja mm. tilaamisessa ja logistiikassa. Asiakaskohtaamisen siirtyminen verkkoon on antanut aiheen laajentaa myös asiakaspalveluprosesseja tietoverkkoihin.


title: Asiakaspalvelu-chat

text: Chat on melko uusi väylä yrityksille palvella asiakkaita ja se on voimakkaassa kasvussa. Suomessa asiakaspalvelu-chattia yrityksille myyvät palveluntarjoajat nimeävät seuraavia hyötyjä tästä kanavasta:Digitaalinen viestintä luetaan lähes aina ruudulta: tämä vaatii tekstiltä helppolukuisuutta ja silmäiltävyyttä. Yritysviestintä sosiaalisessa mediassa voi olla rennompaa ja jutustelevaa kuin perinteinen viestintä ja tätä voidaan soveltaa myös asiakaspalvelu-chattiin.


title: Asiakaspalvelu-chat

text: Chatissa voidaan käyttää osaksi valmisvastauspohjia keskustelun nopeuttamiseksi. Nämä pohjat voidaan laatia useimmiten esitettyjen kysymysten perusteella. Asiakaspalvelu-chattiin voidaan myös rakentaa asiakkaasta esitietokysely, joka auttaa kohdennetun neuvonnan antamisessa.


title: Asiakaspalvelu-chat

text:
Asiakaspalvelu-chat on alati yleistyvä asiakaspalvelun muoto, joskaan kuluttaja ei voi vielä odottaa chatin olevan vakioitunut tietyn muotoiseksi. Yritysten painotus sosiaaliseen mediaan vaihtelee ja olemassa olevien kanavien soveltuvuus tai soveltumattomuus määrää millaiset roolin chat saa asiakaspalvelussa.
On kuitenkin nähtävillä, että asiakaspalvelu-chat on yleistymässä tavalla, että on kaupallisesti järkevää tarjota sitä tuotteistettuna ostopalveluna erilaisilta toimijoilta. Tarjonta kattaa sekä teknisen toteutuksen että tarvittavan työvoiman.


title: Asiakaspalvelu-chat

text: Yksi kehityssuunta on reaktiivisen asiakaspalvelun lisäksi myynnillinen chat, joka viimeistelee asiakkaan ostoprosessin pidemmälle.


title: Gungunyana

text: Gungunyana (1850–1906, tunnettu myös nimillä Gungunyane ja Ngungunyana) oli nykyisessä Mosambikissa sijainneen Gazan kuningaskunnan viimeinen ngunihallitsija. Gungunyana johti sotaa Portugalia vastaan, joka liitti lopulta Gazan omaan siirtomaaimperiumiinsa.


title: Gungunyana

text: Gungunyana nousi Gazan valtaistuimelle isänsä Mzilan kuoltua vuonna 1884. Gazan kuningaskunnan oli perustanut Zulumaalta tullut Gungunyanan isoisä Soshangane 1830-luvulla. Useista eri etnisistä ryhmistä koostunutta valtakuntaa uhkasi Portugali, joka tavoitteli alueen liittämistä omiin siirtomaihinsa. Portugalilaisten uhan takia Gungunyana solmi brittien kanssa sopimuksen, joka antoi British South Africa Companylle (BSAC) kaivos- ja kauppaoikeuksia kuningaskunnan alueella, ja vastavuoroisesti britit suostuivat suojelemaan kuningaskuntaa portugalilaisilta. BSAC päätyi kuitenkin lopulta tunnustamaan Portugalin vaatimukset alueen suhteen, ja Portugali aloitti sodan alueen valtaamiseksi. Gaza teki Gungunyanan johdolla vastarintaa, mutta tuli lopulta kukistetuksi. Gungunyana karkotettiin vuonna 1895 Azoreille, jossa hän kuoli vuonna 1906. Gungunyanan kukistumisen myötä loppui myös Gazan kuningaskunta.


title: 325 Media

text: 325 Media on vuonna 2015 perustettu suomalainen itsenäinen levy-yhtiö, joka keskittyy suomenkieliseen pop-musiikkiin. 325 Median toimitusjohtaja ja omistaja on Nikolai Alho. Muut osakkaat ovat Jesse Joronen ja Valtteri Moren.


title: 325 Media

text: 325 Median ensimmäinen kultalevy oli Younghearted -yhtyeen "Hetkeksi" -single. 325 Median ensimmäinen platinalevy oli Younghearted -yhtyeen "Hetkeksi" -single (2016).


title: 325 Media

text: Aktiiviset artistit 21.3.2018:


title: 325 Media

text: Levyttäneet artistit:


title: Muuraushiekka

text: Muuraushiekka on muurauslaastiin käytettävää hiekkaa. Se on raekooltaan yleisesti 0-4 millimetriä. Kun raekoko alkaa nollasta, myös kaikkein hienorakeisin aines (pöly) on mukana. Esimerkiksi hiekkalaatikoissa leikkihiekkana käytetään yleisesti muuraushiekkaa.


title: Lehmänpapu

text: Lehmänpapu eli pitkäpapu ("Vigna unguiculata") on pitkäpapujen sukuun kuuluva, Afrikasta kotoisin oleva viljelty palkokasvi. Se on hyvin muunteleva, ja sen eri muunnoksia on aikaisemmin pidetty eri lajeinakin.


title: Lehmänpapu

text: Lehmänpapu kuuluu pitkäpapujen sukuun ("Vigna"). Sen tieteellinen lajinimi "unguiculata" johtuu latinan sanasta, joka tarkoittaa "pienikyntistä" ja viittaa kasvin kukan terälehtien pieniin varsimaisiin osiin.


title: Lehmänpapu

text: Lehmänpavusta on olemassa useita alalajeja. Kaikki viljellyt muodot kuuluvat alalajiin "unguiculata", joka jaetaan edelleen neljään lajikeryhmään: "Unguiculata", "Biflora", "Sesquipedalis" ja "Textilis". Lajin eri viljelymuodoista käytetään muun muassa nimiä "Lesera" ja "Dangobidi" (লেছেৰা/ ডাংবডি) , jotka johtuvat assamin kielestä, sekä "black-eyed pea", "southern pea", "yardlong bean", "catjang" ja "crowder pea", suomessa myös "karjanpapu" ja "kiinanpapu". Kasvin villimuotojen luokittelu on hankalampaa: yli 20 eri nimeä on käytetty ja tunnistettu 3–10 alaryhmää. Alkuperäiset alaryhmät "stenophylla", "dekindtiana" ja "tenuis" esiintyvät kutakuinkin kaikissa luokitteluissa, ja myös muunnokset "pubescens" ja "protractor" on vuonna 1993 hyväksytyssä luokittelussa nostettu alalajin asemaan.


title: Lehmänpapu

text: Lehmänpapu on todennäköisesti kotoisin Länsi-Afrikasta, ja nykyisinkin sitä viljellään eniten Afrikassa. Suurimpia tuottajamaita ovat Nigeria, Niger ja Burkina Faso. Lisäksi sitä viljellään laajalti Aasiassa ja 1700-luvulta lähtien myös Yhdysvaltojen etelävaltioissa.


title: Lehmänpapu

text: Lehmänpavun erikoisimpia viljeltyjä muotoja on niin sanottu "yard-long bean", jonka palko voi olla jopa metrin pituinen. Sitä viljellään etupäässä Itä-Aasiassa ja käytetään vihreinä palkoina.


title: Lehmänpapu

text: Tavallisimmin lehmänpavusta kuitenkin käytetään ravinnoksi kypsät siemenet. Niissä on noin 23 prosenttia proteiinia, ja niissä maissa, joissa sitä eniten viljellään, se onkin tärkeän proteiinin lähde.


title: Lehmänpapu

text: Yhdysvalloissa lehmänpapua viljellään myös rehuksi, mihin sen nimikin viittaa, sekä vihantalannoitteeksi.


title: Lehmänpapu

text: Lemänpavulla on useita terveydelle edullisia vaikutuksia. Se sisältää runsaasti eräitä vitamiineja, erityisesti B9-vitamiinia, sekä rautaa. Se ehkäisee syöpää ja anemiaa, ylläpitää tervettä aineenvaihduntaa, vahvistaa luustoa, edistää henkistä hyvinvointia, auttaa lihaksia pysymään kunnossa, auttaa suolistoa pysymään terveenä, torjuu sydän- ja verisuonitauteja, tukee immuunijärjestelmää, suojaa vilustumiselta, torjuu masennusta ja diabetesta.


title: Säämäjärven veneturma

text: Säämäjärven veneturma tapahtui, kun kesäleiriläisiä kuljettaneet kanootit kaatuivat myrskyssä Säämäjärvellä Venäjän Karjalassa kesäkuussa 2016. Onnettomuudessa hukkui 14 ihmistä.


title: Säämäjärven veneturma

text: Säämäjärvellä onnettomuuteen joutui kesäleiriläisiä ja heidän ohjaajiaan. Leiriläiset olivat 12–15-vuotiaita.


title: Säämäjärven veneturma

text: 47 lapsen ja neljän aikuisen ryhmä oli lähtenyt järvelle kumiveneellä ja kahdella kanootilla lauantaina 18.6.2016. Ryhmä oli kadonnut myrskyssä.


title: Säämäjärven veneturma

text: Pelastustoimet pääsivät käynnistymään sunnuntaina 19.6.2016 sen jälkeen, kun yksi veden varaan joutuneista lapsista oli päässyt läheiseen kylään hälyttämään apua. 12-vuotiaalla tytöllä oli ollut turman sattuessa yllään pelastusliivit. Hän oli onnistunut pelastautumaan Säämäjärven rantaan.


title: Säämäjärven veneturma

text: Säämäjärven veneturman pelastusoperaatioon osallistui 350 hätätilaministeriön työntekijää. Uhrien etsinnöissä käytettiin muun muassa helikoptereita ja lennokkeja.


title: Säämäjärven veneturma

text: Turmasta selvinneet lapset kuljetettiin Karjalan tasavallan pääkaupunkiin Petroskoihin. Onnettomuudessa loukkaantuneita lapsia hoidettiin siellä muun muassa hypotermian ja erilaisten vammojen vuoksi. Osa lapsista toimitettiin sairaalahoitoon Moskovaan.


title: Säämäjärven veneturma

text: Onnettomuustutkinnassa saatujen alustavien tietojen mukaan toinen kanooteista oli kaatunut myrskyssä ja uhrit olivat joutuneet veden varaan. Viranomaiset arvioivat, että veneissä oli ollut liikaa ihmisiä ja että kaikille lapsille ei riittänyt pelastusliivejä.


title: Säämäjärven veneturma

text: Turman aikaan järvivesi oli kylmää, mikä heikensi pelastaumismahdollisuuksia. Eräiden tietojen mukaan osa onnettomuudessa menehtyneistä lapsista oli löydetty kuolleena saaresta. Heidän epäillään kuolleen kylmyyteen.


title: Säämäjärven veneturma

text: Onnettomuuden uhreja oli yhteensä 14. Heistä 13 oli kotoisin Moskovasta ja yksi Pietarista. Hukkuneista 11 oli poikia ja kolme tyttöä.


title: Säämäjärven veneturma

text: Onnettomuuden jälkeen ei osattu sanoa tarkalleen, mihin aikaan turma oli tapahtunut. Säämäjärvellä tehtiin havaintoja myrskypilvistä lauantai-iltana puoli kymmenen aikoihin. Aallonkorkeuden kerrottiin nousseen pariin metriin. Tietotoimisto Tassin mukaan suuressa osassa Karjalaa oli annettu tuulivaroitus. Tuulen voimakkuuden ennustettiin olevan 17–20 metriä sekunnissa.


title: Säämäjärven veneturma

text: Ilmatieteen laitoksen mukaan lauantaina illalla Säämäjärveä lähestyi voimakkaita sadekuuroja. On mahdollista, että niihin on liittynyt ukkospuuskia.


title: Säämäjärven veneturma

text: Onnettomuustutkijoiden mukaan kesäleirillä oli liikkunut huhuja myrskyvaroituksesta. Lapsien kerrotaan pyytäneen, että venematka peruttaisiin. Leirin ohjaajien kerrottiin kuitenkin pitäneen kiinni päätöksestään lähteä vesille varoituksista huolimatta.


title: Säämäjärven veneturma

text: Varapääministeri Olga Golodets on kertonut julkisuudessa, että kesäleirillä ei ollut lupaa veneretkille osaavien ohjaajien ja asianmukaisten varusteiden puutteen vuoksi. Viranomaisten mukaan heillä ei ollut tietoa, että leirin ohjelmaan kuului veneretki.


title: Säämäjärven veneturma

text: Venäjällä turistiryhmien retkistä täytyy tehdä ilmoitus hätätilaministeriön paikallisosastoon. Hätätilaministeriön mukaan Säämäjärven kesäleiriläisten veneretkelle ei olisi annettu lupaa.


title: Säämäjärven veneturma

text: Onnettomuustutkinnan ensiarvioiden mukaan oli epäselvää, kuka oli viime kädessä vastuussa toiminnasta Säämäjärven kesäleirillä. Veneonnettomuuden jälkeen viranomaisten kerrottiin pidättäneen neljä venematkalla mukana ollutta ohjaajaa sekä leirikeskuksen johtajan. Viranomaiset selvittävät, noudattivatko kesäleirin järjestäjät turvallisuusvaatimuksia.


title: Säämäjärven veneturma

text: Onnettomuuden jälkeen Karjalan tasavallassa lähes 1 500 ihmistä allekirjoitti vetoomuksen, jossa vaadittiin, että leiriohjaajina toimineita nuoria opiskelijoita ei rangaistaisi.


title: Säämäjärven veneturma

text: Syksyllä 2017 uutisoitiin, että Suojärven sairaalan lääkäri oli tuomittu kolmeksi vuodeksi vankeuteen rangaistussiirtolassa, koska hän oli luullut erään hukkuvan lapsen hätäpuhelua pilapuheluksi. Lääkäri ei ollut hälyttänyt apua turmapaikalle. Lehtitietojen mukaan kaksi leirin johtajaa ovat vangittuina.


title: Säämäjärven veneturma

text: Säämäjärven kesäleiri oli suunnattu moskovalaisille lapsille ja nuorille. Leiritoimintaa oli arvosteltu aiemmin huonoista oloista. Valitukset olivat liittyneet leiriläisten ravitsemukseen ja muuhun hyvinvointiin. Moskovan kaupunginhallinnon mukaan leirit olivat laatuvaatimusten mukaisia.


title: Säämäjärven veneturma

text: Leiriohjaajien pätevyyttä oli kritisoitu. Venäjän lapsiasiamies Pavel Astahov on kertonut julkisuudessa, että monet leiriohjaajat Säämäjärvellä olivat läheisen kasvatustieteellisen oppilaitoksen opiskelijoita. Mediatietojen mukaan leireillä työskentely oli ollut opiskelijoiden opintoihin kuuluva harjoittelujakso. Ohjaajille oli määrätty heille sopimattomia tehtäviä. Säämäjärven veneturmassa mukana olleet ohjaajat olivat 17-19-vuotiaita.


title: Säämäjärven veneturma

text: Säämäjärven kesäleirillä kerrottiin olleen jonkinlainen selviytymisteema. Leirillä oli yhteensä 189 lasta.


title: Säämäjärven veneturma

text: Säämäjärven kesäleiritoimintaa ei aiota enää jatkaa.


title: Säämäjärven veneturma

text: Onnettomuuden vuoksi Karjalan tasavaltaan sekä Moskovaan julistettiin surupäivä maanantaiksi 20.6.2016. Jalkapallon Euroopan-mestaruuskilpailuissa Venäjän joukkue pelasi päivän ottelunsa surunauhoissa Säämäjärven onnettomuudessa hukkuneiden lasten muistoksi.


title: Säämäjärven veneturma

text: Säämäjärven veneturmassa hukkuneiden lasten muistoksi on rakenteilla kappeli Kudaman (Кудама) kylän lähelle Säämäjärven rannalle. Kappelin on määrä valmistua kesäksi 2018.


title: Säämäjärven veneturma

text: Kappeli tullaan pystyttämään paikalle, josta paikalliset asukkaat löysivät ensimmäiset veneturman uhrit. Aloite kappelin pystyttämisestä on tullut uhrien omaisilta.


title: Rantanätkelmä

text: Rantanätkelmä ("Lathyrus palustris") on Euroopassa kasvava myrkyllinen nätkelmälaji.


title: Rantanätkelmä

text: Monivuotisen rantanätkelmän rento, siipipalteinen, harvakarvainen, kiipeilevä ja melko pysty varsi kasvaa 25-80 senttimetriä pitkäksi. Kukinto on 2–8-kukkainen pitkäperäinen terttu. Verhiö on viisilehtinen, yhdislehtinen. Teriö on vastakohtainen, perhomainen: ylinnä purje, sivuilla siivet ja alinna kahdesta terälehdestä muodostunut venho. Teriö (12–20 mm) on sinipunainen. Kukat ovat kaksineuvoisia. Heteitä on 10, palhot ovat yhdistyvisiä, ympäröivät emiötä torvena. Emiö on yksilokeroinen, yksiluottinen. Lehdet ovat 2–4-parisia, kärhellisiä, lehdykät (5 cm) ovat suikeita, viisisuonisia. Korvakkeet ovat pitkiä ja kapeita. Lehtiruoti on palteeton.


title: Rantanätkelmä

text: Rantanätkelmä on yleinen rannikoilla ja Kainuussa, mutta harvinainen muualla Suomessa. Sitä ei esiinny ollenkaan käsivarren Lapissa. Rantanätkelmä kukkii kosteilla niityillä, rannoilla ja luhtaisilla soilla loppukesästä.


title: Rantanätkelmä

text: Rantanätkelmä on ihmiselle erittäin myrkyllinen, koska sen siemenissä on beeta-n-oksaaliamino-l-alaniinia eli BOAAta.


title: Chía (Kolumbia)

text: Chía on Kolumbian kunta, joka sijaitsee Cundinamarcan departementissa Andeilla. Chía kuuluu lauhkean ilmaston vyöhykkeeseen. Se sijaitsee 10 kilometrin päässä Bogotán pohjoisosista. Lähellä sijaitsevia kuntia ovat Tenjo, Tabio, Cajicá ja Cota. Se perustettiin vuonna 1537. Chía viittaa muisca-kansan kieleen ja se tarkoittaa kuuta. Chíassa laskettiin vuonna 2015 olevan 126.647 asukasta. Valtaosa Chían asukkaista on alle 40-vuotiaita. Enemmistö asukkaista on naisia.


title: Chía (Kolumbia)

text: Maanviljely oli pitkään Chían pääelinkeinoja. Teollisuus- ja palvelussektorit ovat kuitenkin syrjäyttämässä perinteistä elinkeinoa. Sijaintinsa vuoksi Chíalla on läheiset yhteydet Bogotáan. Tulevaisuudessa yhteistyön arvioidaan lisääntyvän merkittävästi.


title: Chía (Kolumbia)

text: Chíassa sijaitsee vuonna 1903 rakennettu keskiaikaistyylinen linna (Castillo Marroquín). Presidentti José Manuel Marroquín vietti aikaa linnassa ja useat muut presidentit käyttivät linnaa loma-asuntonaan. Chíassa on myös historiallinen la Caron rautatieasema ja siirtomaa-ajalla rakennettu silta ("Puente del Común"), joka julistettiin kansalliseksi monumentiksi vuonna 1967. Sabanan alueen keskusyliopisto (Universidad de La Sabana sijaitsee Chíassa.


title: Sveitsi (täsmennyssivu)

text: Sveitsi tarkoittaa muun muassa seuraavaa:Lisäksi Sveitsi-nimeä (yleensä tai ), tarkoittaen usein vuoristoseutua tai näyttävää maisemaa, käytetään sadoista paikkakunnista ja alueista eri puolilla maailmaa.


title: PFK Slavija Sofia

text: PFK Slavija Sofia on vuonna 1913 perustettu bulgarialainen jalkapalloseura. Seuran kotipaikka on Sofia ja se pelaa kotiottelunsa Ovtša Kupel Stadiumilla. Seuran menestysvuodet ajoittuvat 1930–1940-luvuille, jolloin se voitti viisi Bulgarian-mestaruutta. Seura pelaa Bulgarian pääsarjassa.


title: PFK Slavija Sofia

text: Slavija on Sofian ensimmäinen organisoidusti toiminut urheiluseura ja sen perustivat paikalliset nuoret huhtikuussa 1913. Seura menestyi maailmansotien välisenä aikana hyvin ja voitti Bulgarian-mestaruuden viidesti vuosien 1930–1943 välillä. Euromenestystä seuralle kertyi 1960-luvulla. Se oli ensimmäistä kertaa mukana Cup-voittajien cupissa kaudella 1963/64 ja eteni kaudella 1966/67 aina välieriin saakka. Balkanin cupissa Slavijalla on kaksi mestaruutta 1980-luvulta. Viime vuosikymmenten suurin menestys osui kauteen 1995/96, jolloin Slavija juhli 53 vuoden tauon jälkeen liigamestaruutta ja täydensi kautensa historiallisella tuplamestaruudella Bulgarian cupin voiton myötä.


title: Hallinnollinen alue

text: Hallinnollisella alueella tarkoitetaan ihmisen rajaamaa, tietyn hallinnollisen yksikön johtamaa aluetta, kuten esimerkiksi kylä, kunta, maakunta, osavaltio tai valtio. Laajimpia hallinnollisia alueita ovat esim. valtio- ja sotilasliitot sekä vapaakauppa-alueet, kuten EU, Nato tai Efta. Hallinnolliset alueet ovat usein hierarkisia ja päällekkäisiä. Hallinnollista aluetta johtava instituutio päättää esimerkiksi alueen lainsäädännöstä, politiikasta, taloudesta ja aluesuunnittelusta.


title: Hallinnollinen alue

text: Hallinnollisista alueista löytyy usein paljon tilastoja ja muuta dataa. Jo antiikin ja keskiajalla on tehty veroluetteloja ja kirkonkirjoja, joiden avulla voidaan mallintaa ja kuvata eri alueita eri aikakausina. Koropleettikartat pohjautuvat aina hallinnollisiin alueisiin.


title: Hallinnollinen alue

text: Hallinnolliset alueet syntyivät ensimmäisten korkeakulttuurien, kuten Egyptin ja Babylonian, myötä, kun valtioille piti määrittää selkeät rajat. Ennen hyviä karttoja rajat tosin satettiin määrittää vaikka jonkun tietyn rajakiven mukaan. Usein luonnonesteet, kuten joet ovat määrittäneet rajan. Ruotsi-Suomen ja Novgorodin ensimmäinen rajalinja, joka määritettiin Pähkinäsaaren rauhassa 1300-luvulla oli hyvin epämääräinen. Trigonometriaan pohjautuvan maanmittauksen kehityksen myötä 1700-luvulla voitiin luoda selkeämmät rajat.


title: Hallinnollinen alue

text:
Antiikin Kreikassa ensimmäiset hallinnolliset alueet olivat kaupunkivaltioita, poliksia. Rooman valtakunnasta tuli Euroopan ensimmäinen suurvalta. Keskiajalla keskeisiä olivat kylät ja feodaaliherrojen hallitsemat alueet sekä kuningaskunnat. Ensimmäiset kansallisvaltiot alkoivat muodostua keskiajan jälkeen uudella ajalla.
Imperialismin aikana Euroopan maat jakoivat lähes koko maailman keskenään, esimerkiksi Afrikan rajat päätettiin viivottimella vuoden 1884 Berliinin konferensissa. Yhä edelleen useiden Afrikan maiden rajat noudattavat näitä linjoja, jotka eivät perustuneet esimerkiksi paikallisiin heimoalueisiin. Tämä on myös aiheuttanut useita sotia.


title: Ilmola (Jaaman piiri)

text: Ilmola () on kylä Leningradin alueen Jaaman piirin Niisnovan kunnassa Venäjällä. Se sijaitsee Siestajoen rannalla kolme kilometriä Niisnovasta pohjoiseen. Kylässä on 13 asukasta (vuonna 2010).


title: Ilmola (Jaaman piiri)

text: Kylä mainitaan ruotsalaisten 1600-luvun alussa laatimassa maakirjassa. Peter von Köppenin mukaan vuonna 1848 siellä asui 171 inkerikkoa, jotka kuuluivat Kaprion ortodoksiseen seurakuntaan.


title: Ilmola (Jaaman piiri)

text: Paikalliset talonpojat olivat 1860-luvulle saakka tilanomistajan maaorjia. Vuonna 1862 kylässä oli 28 taloa ja 155 asukasta. Myöhemmin Ilmola muodosti Someron volostiin kuuluneen kyläkunnan. Vuonna 1899 siellä oli 167 asukasta, jotka yhtä venäläistä lukuun ottamatta olivat kaikki ”suomalaisia”. Uskonnoltaan he olivat kaikki ortodokseja. Kylä koostui kahdesta osasta, Suuresta ja Pienestä Ilmolasta, jotka vuodesta 1899 lähtien kuuluivat Koppanan seurakuntaan.


title: Ilmola (Jaaman piiri)

text: Neuvostoaikana Ilmola kuului aluksi Koppanan, myöhemmin Raikkovan ja Paavelan ja vuodesta 1958 lähtien Niisnovan kyläneuvostoon. Pieni-Ilmola liitettiin vuonna 1940 Koppanan ja Kylmäojan kyliin. Kylät muodostivat 1930-luvulta lähtien Rassvet-kolhoosin, joka vuonna 1950 liitettiin Novaja žizn -sovhoosiin. Ilmolan kahdeksanvuotinen koulu siirrettiin 1960-luvun alussa Niisnovaan.


title: Homogeeninen alue

text: Homogeeninen alue on jonkin tai joidenkin ominaisuuksiensa puolesta samankaltainen koko alueella ja eroaa ympäristöstään, esimerkiksi luonnonmaantieteelliset kasvillisuusalueet, kuten tundra, taiga, lehtimetsä, savanni ja aavikko, kulttuurimaantieteessä maankäytölliset kaupunki, maaseutu ja teollisuusalue tai kulttuuriset alueet, kuten eteläeurooppalainen tai angloamerikkalainen kulttuuripiiri tai esimerkiksi valtauskonnon mukaan, kristinusko, buddhalaisuus, juutalaisuus. Homogeeninen alue on mahdollisimman samankaltainen laadullisten tai määrällisten elementtien suhteen. Laadullinen elementti on esimerkiksi valtakasvilajit ja määrällinen sademäärä tai keskilämpötila.


title: Homogeeninen alue

text: Luonnonmaantieteessä maailma voidaan jakaa kasvillisuuden ohella myös esimerkiksi ilmastoalueisiin, joissa vuotuiset sääolot ovat samankaltaiset, esimerkiksi meri-, manner, monsuuni- tai sademetsäilmasto. Tarkkailtaessa lähemmin yhdessä ilmastoalueessa on lukuisia erilaisia mikroilmastoja. Samoin esimerkiksi kasvillisuusalueilla, vaikkapa havumetsävyöhykkeellä on niin mustikka- ja käenkaalityypin kuusimetsää kuin puolukka- ja kanervatyypin mäntymetsää. Rajaaminen riippuu kuinka tarkasti ja mitä ominaisuuksia ja ilmiöitä tutkitaan. Kasvillisuusalueen rajaus voi siis perustua esimerkiksi pelkkään puustoon tai tarkastella kasviston omaleimaisuutta monipuolisemmin. Maapallon suurekosysteemejä sanotaan biomeiksi. Ekosysteemit, kuten kaupungit, joissa ihmistoiminnan funktiot määrittävät sen olennaisesti ovat antromeereja.


title: Homogeeninen alue

text: Luonnonmaantieteelliset aluejaot perustuvat usein kasvillisuuden ja ilmaston ohella esimerkiksi vesistöihin ja geomorfologiaan. Näin voidaan erottaa esimerkiksi Järvi-Suomi järviensä tai Vaara-Suomi pinnanmuotojensa perusteella omiksi homogeenisiksi alueikseen.


title: Homogeeninen alue

text: Homogeenisiin alueisiin perustuu suomalaisen maantieteilijän J. G. Granön kehittämä maisemamaantiede, jonka hän esitti teoksessaan "Puhdas maantiede" (1929). Granö jakoi kirjassaan "Suomen maantieteelliset alueet" (1931) maamme lukuisiin erityyppisiin maisema-alueisiin. 1990-luvulla tehdyssä Suomen maisemamaakuntajaossa Suomi on jaettu kymmeneen maisemamaakuntaan, ja toinen hieman tästä poikkeava maisema-aluejako on tehty Suomen kartaston viidennessä laitoksessa vuonna 1993.


title: Homogeeninen alue

text: Kulttuurimaantieteessä voidaan tehdä hyvinkin mielikuvituksellisia aluejakoja, kuten Euroopan jako viini- olut- ja vodka-Eurooppaan.


title: Toiminnallinen alue

text: Toiminnallisella alueella tarkoitetaan luonnonmaantieteessä tai kulttuurimaantieteessä aluetta, jota yhdistää jokin toiminto, kuten Helsingin työssäkäyntialue tai Amazonin valuma-alue.


title: Toiminnallinen alue

text: Toiminnallisessa aluejaossa alue rajataan siten, että toisiinsa toiminnallisesti kytkeytyvät aluejärjestelmän osat muodostavat yhden aluekokonaisuuden tietyllä hierakiatasolla. Toiminnalla tarkoitetaan aina maapallolla tapahtuvaa liikettä, kuten liikennevirtoja tai muuttoliikettä.


title: Toiminnallinen alue

text: Liikennevirrat voivat olla tavaroiden, ihmisten, tiedon tai rahan liikkumista paikasta toiseen. Näin voidaan erottaa esimerkiksi omaksi toiminnalliseksi alueekseen Suomen 4G-verkon kattavuusalue, Suomen rautatieverkosto tai alueet, joilta tulee pakolaisia Eurooppaan. Toiminnalliset alueet muuttuvat jatkuvasti ja niihin vaikuttavat monet tekijät. Talousmaantieteessä voidaan puhua esimerkiksi Suomen vientialueista.


title: Toiminnallinen alue

text:
Nodaalialue on yleinen toiminallinnen alue, joka perustuu keskuksen ja vaikutusalueen väliseen vuorovaikutukseen, esimerkiksi palveluja tarjoava kaupunki ja sen vaikutusalue, josta kaupunki saa resursseja, kuten raaka-aineita.
Luonnonmaantieteessä tavallisimpia toiminnallisia alueita ovat valuma-alueet, jotka perustuvat veden liikkeisiin ja purkautumiseen tiettyyn vesistöön. Myös esimerkiksi jäätikön liikkettä ja vaikutusaluetta voidaan tarkastella ajallisesti eli temporaalisesti.


title: Mentaalikartta

text: Miellealue on ihmisen mielessään luoma käsitys jostain alueesta, sen ominaispiirteistä ja rajoista. Miellealue muodostuu ihmisen kokemuksien, hänen kuulemiensa ja näkemiensä asioiden sekä omien tulkintojensa kautta. Miellealue rakentuu sekä yksilöllisistä että kollektiivisista käsityksistä. Ne voidaan visualisoida mentaalikarttoina. Aihetta eniten tutkineen behavioralistisen maantieteen piirissä miellealue ja mentaalikartta ovat synonyymejä keskenään. Mentaalikarttaa ei tule sekoittaa psykologiseen termiin kognitiivinen kartta, joka on mielessämme luoma käsitys esimerkiksi tavaroiden järjestyksestä huoneessa tai talojen sijainnista kaupungissa.


title: Mentaalikartta

text: Vahvasti vaikuttavia tekijöitä subjektiivisiin tulkintoihin alueesta ovat omat kokemuksemme ja arvomme sekä muualta saatujen tietojen tulkinta. Meillä kaikilla on kokemuksia esimerkiksi paikkojen miellyttävyydestä. Muodostamme käsityksiä myös paikoista, joissa emme ole koskaan käyneet ja meillä voi olla niistä paljonkin tietoa, uskomuksia ja mielipiteitä.


title: Mentaalikartta

text: Voimakkaita kollektiivisia vaikuttimia ovat tiede ja kulttuuri. Maantieteen huima kehitys on koko ajan tarkentanut kuvaamme maapallosta eksaktimpaan suuntaan. Kulttuurinen vaikutus näkyy siten, että näemme maailman eräänlaisten kulttuuristen silmälasien läpi, koska jaamme osin yhteisen maailmankuvan. Tutkimuksissa, joissa ihmisiä eri puolilla maailmaa on pyydetty piirtämään maailmankartta ulkomuistista, on havaittu, että omat lähialueet, kuten meillä Suomi ja Eurooppa piirretään paljon todellista suurempina. Tuntemattomampien alueiden muoto, koko ja rajat ovat epämääräisiä. Eteläisellä pallonpuoliskolla sijaitsevassa Australiassa taas maapallo usein kuvataan meihin nähden ylösalaisin.


title: Mentaalikartta

text: Miellealueeseen kuuluvat käsityksemme alueen omaleimaisista piirteistä, kuten paikallisesta kulttuurista ja ne voivat usein olla hyvinkin stereotyyppisiä. Esimerkiksi voidaan ajatella, että Grönlannissa eletään igluissa, mikä ei enää nykypäivänä pidä paikkaansa.


title: Mentaalikartta

text: Esimerkki miellealueesta on käsitys "stadin" ja "landen" rajoista. Helsingissä asuvalle voi helposti muodostua Helsinki-keskeinen kuva Suomesta, jossa muu maa mielletään takapajuiseksi maaseuduksi, jossa ajetaan traktorilla kauppaan. Mikäli on viettänyt koko ikänsä vain Helsingistä kuva muusta maasta voi olla hyvin rikkonainen ja esimerkiksi Tampereesta tiedetään vaikkapa vain Tappara, Särkänniemi ja tampereen murre.


title: Mentaalikartta

text: Moni myös esim. mieltää Itä-Euroopaksi Neuvostoliiton vaikutuspiiriin kuuluneet Puolan ja Tšekin, jotka todellisuudessa ovat Keski-Eurooppaa. Tähän käsitykseen ovat vaikuttaneet maiden sosialistinen järjestelmä, vaikkakin ne ovat olleet fyysisesti aina ja suurimman osan ajasta myös kulttuurillisesti Keski-Eurooppaa. Käsityksen muuttumiseen on vaikuttanut maiden siirtyminen markkinatalouteen sekä liittyminen EU:hun ja Natoon.


title: Mentaalikartta

text: Kolmas hyvä esimerkki on Mercatorin ja Gallin-Petersin projektioiden vaikutus ihmisten maailmankuvaan. 1500-luvulla navigointia varten kehitetty Mercatorin projektio näyttää pohjoiset alueet paljon todellista suurempina ja on vaikuttanut maailmankuvaan länsimaiden merkitystä korostavasti, minkä takia sitä on kritisoitu eurosentrismista. Gallin-Petersin projektio näyttää lähellä päiväntasaajaa sijaitsevat kehitysmaat oikeassa koossaan ja tuo esille niiden suuruuden. Esimerkiksi YK:n kehitysjärjestö UNDP käyttää kartoissaan Gallin-Petersin projektiota.


title: Mentaalikartta

text: Kartat ovat usein poliittisia ja valtiot ovat usein pyrkineet vaikuttamaan niillä kansalaisten yleiseen mielipiteeseen propagandassaan. Esimerkiksi maailmansotien aikana tehtiin karttoja, joissa vihollismaat kuvattiin uhkaavina hahmoina. Myös uskonnollisista syistä kartoilla on vaikutettu maailmankuvaan, kuten eurooppalaisissa keskiaikaisissa kartoissa, joissa Jerusalem sijoitettiin aina Maan keskipisteeseen.


title: Elizabeth Strout

text: Elizabeth Strout (s. 6. tammikuuta 1956 Portland, Maine, Yhdysvallat) on yhdysvaltalainen kirjailija ja yliopisto-opettaja. Hän on saanut Pulitzer-palkinnon teoksestaan "Olive Kitteridge", joka koostuu toisiinsa kytkeytyvistä novelleista, joiden aiheena on Mainen rannikolla asuva nainen ja hänen perheensä ja ystävänsä. HBO on tehnyt kirjan pohjalta televisioon minisarjan "Olive Kitteridge", joka sai vuonna 2015 kuusi Emmy-palkintoa.


title: Elizabeth Strout

text: Strout on kirjoittanut uransa aikana useita palkittuja romaaneja, kuten "Amy and Isabelle" (1998), "Abide with Me" (2006), "Olive Kitteridge" (2008), "The Burgess Boys" (2013) ja "My Name Is Lucy Barton" (2016). Teoksesta "Amy and Isabelle" on tehty televisioelokuva, jonka päosassa näyttelee Elisabeth Shue. Sen tuotantoyhtiö on Oprah Winfreyn studio Harpo Films.


title: Elizabeth Strout

text: Strout on syntyisin Mainesta Portlandista, ja hän vietti lapsuutensa pikkukaupungeissa Mainessa sekä New Hampshiren Durhamissa. Hänen isänsä opetti yliopistossa luonnontieteitä ja äiti oli opettajana läheisessä high schoolissa.


title: Elizabeth Strout

text: Terry Gross haastatteli Stroutia tammikuussa 2016:


title: Elizabeth Strout

text: Valmistuttuaan Bates Collegesta Strout opiskeli vuoden Englannissa Oxfordissa ja sen jälkeen vuoden oikeustiedettä. Hän valmistui 1982 juristiksi Syracusen yliopistosta. Samana vuonna ilmestyi New Letters -lehdessä hänen ensimmäinen novellinsa.


title: Elizabeth Strout

text: Stroutin puoliso on mainelainen poliitikko James Tierney, joka on myös opettanut Columbian yliopistossa. Pariskunta asuu sekä New Yorkissa että Mainessa.


title: Elizabeth Strout

text: Strout muutti New Yorkiin, jossa hän työskenteli tarjoilijana ja sai ensimmäisillä romaaneillaan ja novelleillaan jonkinlaista menestystä. Hänen novellejaan ilmestyi sitten kirjallisissa lehdissä, kuten myös Redbookissa ja Seventeenissä. Hän aloitti oikeustieteen opinnot Syracusen yliopistossa ja toimi juristina kuusi vuotta, kunnes keskittyi kokonaan kirjoittamiseen. Terry Grossin tammikuussa 2015 tekemässä haastattelussa hän luonnehti oikeustieteen opintoja lähinnä välttämättömäksi toimenpiteeksi. The Morning Newsin haastattelussa hän sanoo:


title: Elizabeth Strout

text: Strout kirjoitti kirjaa "Amy and Isabelle" kuusi vuotta, ja ilmestyessään vuonna 2000 teos oli Baileys Women's Prize for Fiction -palkinnon ehdokkaana, samoin se oli PEN/Faulkner-palkintoehdokkaana. "Amy and Isabelle" on sovitettu televisioelokuvaksi, pääosassa Elisabeth Shue ja tuottajana Oprah Winfreyn studio Harpo Films.


title: Elizabeth Strout

text: Strout opetti syyslukukaudella 2007 Colgate Universityssa luovaa kirjoittamista sekä aloitteleville opiskelijoille että myöhemmässä vaiheessa oleville. Hän on opettanut myös Queens Universityssa Charlottessa Pohjois-Carolinassa.


title: Elizabeth Strout

text: Strout sai 2009 Pulitzer-palkinnon teoksestaan "Olive Kitteridge", joka koostuu toisiinsa kytkeytyvistä novelleista aiheena Mainen rannikolla asuva nainen ja hänen perheensä ja ystävänsä. Italialaisten kirjakauppiaiden äänestyksessä vuonna 2010 "Olive Kitteridge" ja Strout palkittiin Premio Bancarella -palkinnolla. Palkintojenjakotilaisuus järjestettiin Italiassa Pontremolin keskiaikaisella Piazza della Repubblicalla pidetyssä tapahtumassa. "The Burgess Boys" ilmestyi 2013, ja tammikuussa 2016 ilmestyi "My Name Is Lucy Barton". "Olive Kitteridgea" on myyty runsaasti, ja New York Timesin kriitikko Louisa Thomas kirjoittaa siitä:


title: Mikko Karjanoja

text: Mikko Karjanoja on suomalainen arkkitehti ja harrastajavalokuvaaja.


title: Mikko Karjanoja

text: Karjanoja työskenteli 1960-luvun alussa Alvar Aallon toimistossa.


title: Mikko Karjanoja

text: Karjanoja toimi Suomen Kameraseurojen Liiton puheenjohtajana 1968–1969.


title: Mikko Karjanoja

text: Vuonna 1976 Karjanoja kutsuttiin Euroopan Kulttuurisäätiön Suomen osaston (EKSO) hallituksen jäseneksi. Hän oli 1980-luvulla aktiivisesti mukana EKSOn Arktikum-hankkeessa, muun muassa Arktisen Keskuksen Säätiön asiamiehenä ja rakennuksen arkkitehtikilpailun tuomaristossa. Karjanoja oli yhtenä toimittajana EKSOn vuonna 1989 julkaisemassa teoksessa "Lapin kierros. 2, Rovaniemi–Kilpisjärvi" (ISBN 951-8932-01-8).


title: Mikko Karjanoja

text: 1990-luvun lopulla Mikko Karjanoja kehitteli Suomi 2000 -nimistä kotimaanmatkailun portaalia verkkoon. Hankkeessa olivat mukana Maanmittauslaitos, Taideteollinen korkeakoulu ja Nokia Oyj.


title: Koppana

text: Koppana (myös "Kopanetsa", ) on kylä Leningradin alueen Jaaman piirin Niisnovan kunnassa Venäjällä. Se sijaitsee Siestajoen rannalla neljä kilometriä Niisnovasta pohjoiseen. Kylässä on 14 asukasta (vuonna 2010).


title: Koppana

text: Kaprion ujestin Kargalin pogostaan kuulunut Koppanan kylä mainitaan ensimmäisen kerran Vatjan viidenneksen verokirjassa vuonna 1500. Peter von Köppenin mukaan vuonna 1848 siellä asui 70 inkerikkoa, jotka kuuluivat Kaprion ortodoksiseen seurakuntaan.


title: Koppana

text: Paikalliset talonpojat olivat 1860-luvulle saakka tilanomistajien maaorjia. Yksi Niisnovan kartanon perillisistä rakennutti 1800-luvun alussa Koppanan eteläpuolelle Aleksandrovskajan kartanon. Vuosisadan lopulla se siirtyi talonpoikien omistukseen. Vuonna 1862 Koppanan kylässä oli 17 taloa ja 87 asukasta, Aleksandrovskajassa yksi talo ja 15 asukasta.


title: Koppana

text: Myöhemmin Koppana muodosti Someron volostiin kuuluneen kyläkunnan, joka käsitti myös Kylmäojan kylän. Vuonna 1899 Koppanassa oli 114 asukasta, joista 108 oli ”suomalaisia” ja 6 venäläisiä. Uskonnoltaan he olivat kaikki ortodokseja. Asukaat harjoittivat maanviljelyn ohella saviastioiden valmistusta, kalastusta, hevosajurin ammattia ja polttopuiden hankintaa.


title: Koppana

text: Vuonna 1894 Koppanaan rakennettiin puinen kirkko, jonka seurakuntaan kuuluivat myös Pieni ja Suuri Ilmola, Kylmäoja, Pieni ja Suuri Raikkova, Nurmisto ja Paavela. Kirkko suljettiin 1930-luvulla ja se paloi toisen maailmansodan aikana.


title: Koppana

text: Neuvostoaikana Koppana muodosti aluksi oman kyläneuvoston. Vuodesta 1925 lähtien se kuului Raikkovan, vuodesta 1954 Paavelan ja vuodesta 1958 Niisnovan kyläneuvostoon. Koppana, Ilmola ja Kylmäoja muodostivat 1930-luvulta lähtien Rassvet-kolhoosin, joka vuonna 1950 liitettiin Novaja žizn -sovhoosiin.


title: Euroopan Kulttuurisäätiö

text: Euroopan Kulttuurisäätiö ("The European Cultural Foundation", ECF) on itsenäinen eurooppalainen kulttuurijärjestö, joka kehittää ja tukee kulttuuriaktiviteetteja koko Euroopan alueella. Säätiön painopisteitä ovat kulttuuritoimijoiden liikkuvuuden edistäminen ja eurooppalaiseen kulttuuripolitiikkaan vaikuttaminen. Säätiöllä on omat median, taiteiden ja liikkuvuuden ohjelmat. Euroopan Kulttuurisäätiö tukee erityisesti yhteiseurooppalaisia kulttuuriprojekteja. Suomessa Euroopan Kulttuurisäätiötä edustaa Euroopan Kulttuuriyhdistys EKSO ry.


title: Euroopan Kulttuurisäätiö

text: Euroopan Kulttuurisäätiön Step-ohjelma myöntää matka-apurahoja nuorille kulttuuri- ja taidealojen tekijöille. Tandem Cultural Managers’ Exchange -ohjelma tuo kulttuurialan ammattilaisia yhteen vuoden mittaisissa vaihto-ohjelmissa, joiden tarkoituksena on luoda uusia kumppanuuksia ja hankkeita. ECF:n Idea Campit ovat kolmipäiväisiä tiiviitä tapahtumia tietyn yhdyskuntasuunnitteluun liittyvän teeman ympärillä.


title: Euroopan Kulttuurisäätiö

text: Euroopan Kulttuurisäätiö perustettiin Sveitsin Genevessä vuonna 1954 tavoitteena eurooppalaisen kulttuuriyhteistyön edistäminen. Sen perustajahahmoja olivat sveitsiläinen filosofi Denis de Rougemont, Euroopan yhteisön pääarkkitehti Robert Schuman ja Alankomaiden prinssi Bernhard, jonka johtokaudella säätiö muutti toimipaikakseen Amsterdamin vuonna 1960. Säätiön johdossa on nyt Alankomaiden prinsessa Laurentien.


title: Euroopan Kulttuurisäätiö

text: Säätiön ensimmäisiä suomalaisia jäseniä olivat kauppaneuvos Martti Auriala, vuorineuvos Göran Ehrnrooth, ministeri Eljas Erkko, vuorineuvos Heikki H. Herlin, professori Magnus Malmberg, vuorineuvos R. Erik Serlachius ja kauppaneuvos Hugo Timonen.


title: Euroopan Kulttuurisäätiö

text: 1960-luvulla Euroopan Kulttuurisäätiö loi Eurooppaan kansallisten komiteoiden verkoston. Suomen kansallinen toimikunta perustettiin vuonna 1969, tavoitteena eurooppalaisen kulttuurisen yhteyden korostaminen pohjoismaisen ja toisaalta Neuvostoliittoon suuntautuneen kansainvälisyyden rinnalla. Euroopan Kulttuuriyhdistys (vuoteen 2012 asti nimellä Eurooppalaisen Kulttuurisäätiön Suomen Osasto, EKSO) merkittiin yhdistysrekisteriin vuonna 1973. Se ilmoittaa tavoitteikseen tehdä Suomea tunnetuksi muissa jäsenmaissa eurooppalaisena kulttuurimaana, tuoda Suomeen tietoa kehityksestä muissa Euroopan maissa sekä edistää ja tukea eurooppalaista kulttuuriyhteistyötä tieteen, taiteen, kasvatuksen, koulutuksen ja tulevaisuudentutkimuksen aloilla.


title: Euroopan Kulttuurisäätiö

text: Vuosituhannen vaihteen jälkeen Eurooppalainen Kulttuuriyhdistys on järjestänyt useita seminaareja, aiheinaan erityisesti eurooppalainen identiteetti, sivistys ja monikulttuurisuus. Marraskuussa 2001 pidettiin Rovaniemen Arktikumissa seminaari "Kaamoksen valossa – Pohjoinen Euroopan turvallisena voimavarana". Helmikuussa 2003 järjestettiin seminaari "Oulu – eurooppalainen menestystarina" ja keväällä 2004 Jyväskylässä seminaari "Kulttuurin paikka". Syksyllä 2006 järjestettiin seminaari "Turku ei jätä kylmäksi!" yhteistyössä Turun kulttuuripääkaupunkihankkeen kanssa. Vuonna 2008 järjestettiin Seinäjoella seminaari "Seinäjoki – Lakeuden Bryssel".


title: Euroopan Kulttuurisäätiö

text: Elokuussa 2004 yhdistys järjesti yhdessä "Ylioppilaslehden" kanssa eurooppalaisten ylioppilaslehtien konferenssin "Enlargement of young minds". Keväällä 2007 järjestetyssä "The Idea of Europe: Continuity and Change" -seminaarissa pohdittiin EU:n rauhaan ja yhteistyöhön tähtäävää perusajatusta sekä keskusteltiin eurooppalaisista arvoista, identiteetistä ja sivistyksestä sekä niiden kytkeytymisestä taloudelliseen menestykseen ja hyvinvointiin.


title: Euroopan Kulttuurisäätiö

text: Vuodesta 2013 lähtien EKSO on järjestänyt pari kertaa vuodessa yleisölle avoimia "Minne menet, Eurooppa?" -luentoja. Niiden teemoja ovat olleet ”Eurooppa ja nuoret”, ”Filosofien Eurooppa” sekä ”Venäjä, Suomi ja Eurooppa”.


title: Nikolai Prohorkin

text: Nikolai Prohorkin (, synt. 17. syyskuuta 1993, Tšeljabinsk) on venäläinen jääkiekkoilija, joka edustaa KHL-joukkue SKA Pietaria.


title: Ruusunätkelmä

text: Ruusunätkelmä ("Lathyrus latifolius") on Euroopassa kasvava myrkyllinen nätkelmälaji. Ruusunätkelmä on yksivuotisen tuoksuherneen lähisukulainen.


title: Ruusunätkelmä

text: Ruusunätkelmä on monivuotinen vanhanajan harvinainen köynnös. Siipipalteinen varsi kasvaa 2-3 metriä pitkäksi. Parilehtisten, sinivihreiden lehtien päässä on kärhet. Ruusunötkelmä kukkii vahapintaisin punaisin, ruusunpunaisin ja valkoisin kukin, jotka ovat tertussa. Tertussa voi olla jopa 8 kukkaa. Kukat muistuttavat hajuherneitä. Palko on 5-10 senttimetriä pitkä ja monisiemeninen.


title: Ruusunätkelmä

text: Ruusunätkelmää kasvaa auringossa tai puolivarjossa kuivahkoilla alueilla loppukesästä.


title: Ruusunätkelmä

text: Ruusunätkelmä on ihmiselle myrkyllinen, koska sen siemenissä on jonkin verran beeta-n-oksaaliamino-l-alaniinia eli BOAA:ta. Pienen määrän syöminen ei kuitenkaan ole vaarallista.


Ruusunätkelmä


title: Lotte Tarkka

text: Lotte Maria Tarkka (s. 19. tammikuuta 1963) on Helsingin yliopiston folkloristiikan professori. Tarkan erikoisala on kalevalamittainen runous ja sen tutkimus antropologisesta ja tulkitsevasta näkökulmasta. Kiinnostuksen kohteita ovat myös perinnelajijärjestelmä, symboliantropologia, eepostutkimus sekä vanhojen arkistoaineistojen tutkimusongelmat. Hän väitteli tohtoriksi vuonna 2005. Tarkka on Suomalaisen Kirjallisuuden Seuran hallituksen jäsen.


title: Sublime Text

text: Sublime Text on alustariippumaton ohjelmoijille tarkoitettu tekstieditori. Se tukee natiivisti useille ohjelmointikielille syntaksinkorotusta, ja sen toiminnallisuutta voidaan laajentaa käyttäjien tekemillä laajennuksilla. Laajennuksia käyttäjät voivat tehdä Python ohjelmointikielellä ja Sublime Textin ohjelmointirajapinnalla. Sublime Text on saatavilla ilmaiseksi testaamista varten, mutta varsinaista käyttöä varten sille on ostettava lisenssi.


title: Sternin konservatorio

text: Sternin konservatorio ("Stern'sches Konservatorium") oli yksityinen berliiniläinen musiikkikoulu, jossa oli tunnettuja opettajia ja merkittäviä alumneja. Koulu on yhdistetty Berliinin taideyliopistoon Universität der Künste Berlin.


title: Sternin konservatorio

text: Julius Stern, Theodor Kullak ja Adolf Bernhard Marx perustivat 1850 koulun nimellä Berliner Musikschule. Kullak vetäytyi sen toiminnasta 1855 perustaakseen uuden kuvaveistoon ja kolmiulotteiseen taiteeseen keskittyvän akatemian. Marx vetäytyi toiminnasta 1856, ja konservatorio jäi Sternin perheen haltuun ja otti sen nimen. Konservatorio siirtyi 1894 Gustav Hollaenderin (säveltäjä Friedrich Hollaenderin setä) haltuun, joka siirsi koulun toiminnan Berliinin filharmonikkojen konserttisaliin Bernburger Strasselle Berlin-Kreuzbergiin.


title: Sternin konservatorio

text: "Gleichschaltungin" aikana Sternin akatemia nimettiin vuonna 1936 nimelle "Konservatorium der Reichshauptstadt Berlin", jota natsihallinto valvoi. Gustav Hollaenderin perillisiltä anastettiin omaisuus, mutta muutaman vuoden he pystyivät jatkamaan toimintaa nimellä "Jüdische private Musikschule Hollaender" ("Yksityinen juutalainen musiikkikoulu Hollaender"), kunnes he viimein 1941 joutuivat holokaustin uhreiksi.


title: Sternin konservatorio

text:
Toisen maailmansodan päätyttyä koulu sai 1945 nimekseen "Städtisches Konservatorium" (kaupunginkonservatorio), ja se toimi sillä alueella, joka myöhemmin tunnettiin Länsi-Berliininä. Vuonna 1966 se yhdistettiin julkisen "Akademische Hochschule für Musikin" kanssa kouluksi nimeltä "Staatliche Hochschule für Musik und Darstellende Kunst" (Berliinin valtiollinen musiikki- ja teatterikorkeakoulu), vuodesta 2001 Universität der Künste Berlin.
"Konservatorium der Reichshauptstadt Berlin":
"Städtisches Konservatorium":


title: Carlo Andrea Pozzo di Borgo

text: Carlo Andrea Pozzo di Borgo (, 8. maaliskuuta 1764 – 15. helmikuuta 1842) oli korsikalainen kreivi ja poliitikko, joka loi diplomaattina uran Venäjän keisarien Aleksanteri I:n ja Nikolai I:n palveluksessa.


title: Carlo Andrea Pozzo di Borgo

text: Pozzo di Borgo pyrki Korsikan itsenäistymiseen ja toimi Ranskan vallankumouksen aikana yhteistyössä Britannian kanssa Ranskan vallankumoushallitusta vastaan. Hän joutui poistumaan Korsikasta, kun Napoleon Bonaparte vuonna 1798 liitti saaren Ranskaan. Muutaman vuoden Italiassa ja Britanniassa oleskelun jälkeen hän ryhtyi Venäjän diplomaatiksi vuonna 1804. Hän toimi Venäjän suurlähettiläänä Ranskassa 1814–1835 ja Britanniassa 1835–1839. Ranskan-vuosiensa aikana hän osallistui venäläis-preussilaisissa joukoissa Waterloon taisteluun ja haavoittui siellä lievästi.


title: Niklas Hansson

text: Niklas Hansson (s. 18. tammikuuta 1995 Jonstorp, Ruotsi) on ruotsalainen jääkiekkopuolustaja, joka pelaa NHL-joukkue Dallas Starsin organisaatiossa. Hän pelannee lähinnä AHL-joukkue Texas Starsissa. Hansson on pelityyliltään hyökkäävä puolustaja. Hän laukoo oikealta.


title: Niklas Hansson

text: Hansson on Jonstorps IF:n kasvatti. Hän debytoi seuran miesten joukkueessa jo 15-vuotiaana Ruotsin neljänneksi korkeimmalla sarjatasolla II-divisioonassa kaudella 2010–2011. Hansson siirtyi kesken kauden kuitenkin Rögle BK:n junioreihin. Kaudella 2011–2012 hän oli seuran J18-junioreiden tehokkain puolustaja J18 Elitissä tehoilla 3+21=24. Hansson sijoittui lukemalla +43 koko sarjan tehotilastossa toiseksi edellään vain Skellefteå AIK:n Jacob Andersson. Hän jakoi myös J18 Allsvenskanin pudotuspelien tehotilaston voiton joukkuetoverinsa Gustaf Berlingin ja Skellefteå AIK:n Marcus Petterssonin kanssa lukemalla +8. Hansson voitti kauden päätteeksi J18 Allsvenskanin mestaruuden. Hän pelasi ison osan kaudestaan myös Röglen J20-junioreissa, joissa Hansson voitti kauden päätteeksi J20 SuperElitin pronssia.


title: Niklas Hansson

text: Kaudella 2012–2013 Hansson jakoi J20 SuperElitin puolustajien pistepörssin kymmenennen sijan Leksands IF:n Mattias Nilssonin kanssa tehoilla 3+20=23. Hän debytoi samalla kaudella myös Röglen Elitserien-joukkueessa, jossa Hansson pelasi yhdeksän runkosarja- ja kuusi Kvalserien-ottelua tehden yhden syöttöpisteen. Joukkue putosi kauden päätteeksi kuitenkin HockeyAllsvenskaniin.


title: Niklas Hansson

text: Dallas Stars varasi Hanssonin kolmannella kierroksella 68. pelaajana . Hän jatkoi kaudella 2013–2014 Röglessä Ruotsin toiseksi korkeimmalla sarjatasolla Allsvenskanissa, jossa Hanssonin tulokaskausi toi 47 runkosarjaottelussa tehot 2+11=13. Joukkue eteni Kvalserieniin, jossa hän teki 16 ottelussa tehot 1+9=10. Rögle jäi kuitenkin ilman sarjanousua. Kaudella 2014–2015 Hansson nousi vain 19-vuotiaana joukkueen kapteenistoon ja teki runkosarjassa 21 tehopistettä. Hän oli nostamassa Rögleä kauden päätteeksi SHL:ään (ent. Elitserien). Hansson itse jatkoi kaudella 2015–2016 SHL-uraansa kuitenkin kaksivuotisella sopimuksella HV71:n riveissä. Hänen tulokaskautensa liigassa toi 44 runkosarja- ja kauudessa playoff-ottelussa tehot 7+15=22 ja viidessä Mestarien liigan ottelussa kolme syöttöpistettä. Hansson oli runkosarjassa HV71:n tehokkain puolustaja.


title: Niklas Hansson

text: Maaliskuussa 2016 Hansson teki kolmivuotisen tulokassopimuksen Dallas Starsin kanssa. Hän liittyi samalla loppukevääksi amatööritry-out -sopimuksella AHL-joukkue Texas Starsiin, jossa Hansson pelasi kuusi runkosarja- ja neljä playoff-ottelua tehden yhden syöttöpisteen. Kaudeksi 2016–2017 Dallas lainasi hänet vielä HV71:een. Hansson voitti kauden päätteeksi Ruotsin-mestaruuden.


title: Niklas Hansson

text: Hansson on pelannut 16 nuorten ja yhdeksän poikien maaottelua.


title: Adam Czartoryski

text: Adam Jerzy Czartoryski (1770–1861) oli puolalainen ruhtinas, joka kuului Venäjän keisari Aleksanteri I:n lähipiiriin, mutta kääntyi Puolan itsenäisyyden kannalle vuonna 1830.


title: Adam Czartoryski

text: Czartoryski kuului Puola-Liettuan voimakkaimpaan aatelissukuun, jonka jäseniä on ollut vuosisatojen ajan maan johtotehtävissä. Hänen vanhempansa olivat ruhtinas Adam Kazimierz Czartoryski ja Izabella Czartoryski. Isä-Czartoryski pyrki 1760-luvun Puolan hajaannusvuosina yhteistyöhön Venäjän kanssa. Puolan toisen jaon jälkeen 1795 poika Adam Jerzy otettiin Venäjän hoviin panttivangiksi takaamaan Puolan uskollisuuden Venäjää kohtaan. Hän saavutti venäläisten luottamuksen, ja vuodesta 1804 alkaen hän toimi lähes kahdenkymmenen vuoden ajan Venäjän ulkoministerinä.


title: Adam Czartoryski

text: Vuonna 1825 Venäjän poliittinen ilmapiiri muuttui täysin, kun taantumuksellinen Nikolai I asui valtaan. Tämä muutti myös Czartoryskin elämän. Vuonna 1830 puhkesi Puolan kapina, ja kenraali Józef Chłopicki julistautui maan diktaattoriksi. Muutaman kuukauden päästä demokraattisempi suunta valitsi hänen tilalleen Czartoryskin maan johtajaksi. Venäjä kukisti kapinan aseellisesti kesällä 1831. Czartoryski pakeni maasta ja sai poissaolevana kuolemantuomion. Ulkomailta käsin hän kävi kampanjaa Puolan itsenäisyyden hyväksi. Kodikseen hän hankki Hôtel Lambert -nimisen talon Pariisista. Hän pyrki tekemään siitä puolalaisen kulttuurikeskuksen, jossa varsinkin pianisti Frédéric Chopinin sävellykset ja esitykset saivat suurta suosiota.


title: Adam Czartoryski

text: Adam Czartoryski eli 91-vuotiaaksi. Hänet on haudattu suvun kotikartanoon Puolan Sieniawaan.


title: Verner Forsten

text: Kaarlo Werner Kaarlonpoika (Karl Verner) Forstén (, 28. tammikuuta 1885 Pori – 23. huhtikuuta 1956 Vienan Kemi) oli suomalainen kommunisti, joka vaikutti pitkään Neuvosto-Karjalassa, toimien muun muassa Petroskoin kaupunkineuvoston puheenjohtajana sekä kansankomissaarin sijaisena. Hän oli myös yksi Suomen Kommunistisen Puolueen perustajista. Verner Forstenin puoliso oli kansanedustaja Aino Forsten.


title: Verner Forsten

text: Porissa syntynyt Forsten työskenteli postinkantajana ja oli kotikaupungissaan jo 1900-luvun alkuvuosina mukana sosialidemokraattisen työväenliikkeen toiminnassa. Samalla hän tutustui Poriin vuonna 1906 muuttaneeseen Aino Rainioon, jonka kanssa Forsten avioitui 1909. Vuoden 1918 sisällissodan aikana hän oli yksi Porin punakaartin johtohahmoista, hoitaen kaupungin postikomissaarin tehtävää. Sodan loppuvaiheessa valkoiset vangitsivat ja teloittivat muun muassa Aino Forstenin veljen Jussi Rainion, mutta Forstenin pariskunta lähti usean sadan muun Porin punakaartilaisen tavoin pakomatkalle kohti itää. Valkoisten etsintäkuuluttamat Verner ja Aino Forsten onnistuivat pääsemään rajan yli Neuvosto-Venäjälle, jossa he heinäkuussa 1918 asettuivat Pietariin.


title: Verner Forsten

text: Neuvosto-Venäjälle paettuaan Verner Forsten kuului Pietarin suomalaispakolaisten johtokomiteaan ja elokuussa 1918 hän oli Moskovassa järjestetyn SKP:n perustavan kokouksen sihteeri. Myös Aino Forsten oli mukana kokouksessa ja hän toimi myöhemmin Pietarissa puolueen keskuskomitean kirjanpitäjänä kahden vuoden ajan. Helmikuussa 1919 molemmat olivat allekirjoittajina SKP:n julkaisemassa vallankumouksellisessa manifestissa, joka oli osoitettu Suomen eduskunnalle.


title: Verner Forsten

text: Vuonna 1920 pariskunta sai työmääräyksen Neuvosto-Karjalaan, jonne Verner Forsten nimitettiin aluksi Karjalan työkansan kommuunin valistusneuvoston johtajaksi. Vuodesta 1923 lähtien hän toimi Karjalan ASNT:n valistusasiain kansankomissariaatin suomenkielisen osaston johtajana ja oli myös toimeenpanevan keskuskomitean jäsen sekä Uhtuan piirin neuvostojen toimeenpanevan komitean jäsen. Myöhemmin Forsten ylennettiin Karjalan ASNT:n talouskomissaarin sijaiseksi sekä tie- ja postiosaston johtajaksi. Petroskoin kaupunkineuvoston puheenjohtaja hän oli vuodet 1932–1936. Helmikuussa 1935 Forsten valittiin Karjalan edustajana Neuvostoliiton toimeenpanevan keskuskomitean kansallisuuksien neuvostoon. Hänet kuitenkin erotettiin nationalismin vuoksi Neuvostoliiton kommunistisesta puolueesta vielä samana keväänä ja vuotta myöhemmin Forsten joutui jättämään myös Petroskoin kaupunkineuvoston.


title: Verner Forsten

text: 1920- ja 1930-lukujen aikana Forsten oli yksi Neuvosto-Karjalan modernisoinnin keskeisistä hahmoista, toimien muun muassa paikallisen vesivoimalan rakennushankkeen alullepanijana ja valvojana. Forsten esiintyy myös vienankarjalaisen kirjailijan Ortjo Stepanovin teoksissa "Vako vaolta" (1964) ja "Sakun Jaakko" (1973).


title: Verner Forsten

text: Stalinin vainojen aikana Forsten vangittiin 25. heinäkuuta 1937 ja syyskuussa hänet tuomittiin nationalistina kahdeksaksi vuodeksi pakkotyöhän. Aino puolestaan teloitettiin vastavallankumouksellisesta kansankiihkoisesta toiminnasta syytettynä saman vuoden marraskuussa. Verner Forsten oli työleirillä Siperian Krasnojarskissa, mistä hän vapautui heinäkuussa 1946. Viimeiset vuotensa Forsten asui Vienan Kemissa. Verner ja Aino Forsten rehabilitoitiin Stalinin kuoleman jälkeen vuonna 1955.


title: Syklododekeeni

text: Syklododekeeni (CH) on sykloalkeeneihin kuuluva orgaaninen yhdiste. Yhdistettä voidaan käyttää muiden orgaanisten yhdisteiden, esimerkiksi polymeerien valmistamiseen.


title: Syklododekeeni

text: Huoneenlämpötilassa syklododekeeni on väritöntä nestettä. Se ei liukene veteen, mutta liukenee eräisiin orgaanisiin liuottimiin kuten kloroformiin ja bentseeniin. Yhdisteellä on cis- ja trans-isomeerit.


title: Syklododekeeni

text: Syklododekeenia voidaan valmistaa vedyttämällä butadieenin trimeeriä syklododekatrieeniä. Yhdisteestä voidaan valmistaa metateesillä syklisiä polyalkeeneja, avoketjuisia polyalkeenipolymeerejä tai katenaaneja. Katalyytteinä reaktioissa voidaan käyttää volframiheksakloridia, molybdeenipentakloridia tai alumiinin organometalliyhdisteitä. Syklododekeeni voidaan myös hapettaa otsonolyysillä dodekaanidihapoksi.


title: Eric Martinsson

text: Eric Martinsson (s. 22. lokakuuta 1995 Klippan, Ruotsi) on ruotsalainen jääkiekkopuolustaja, joka pelaa NHL-joukkue Minnesota Wildin organisaatiossa. Hän pelannee lähinnä AHL-joukkue Iowa Wildissa.


title: Eric Martinsson

text: Martinsson on Åstorps IK:n kasvatti. Hän siirtyi juniorina sittemmin Rögle BK:hon, jonka J20-junioreiden tehokkain puolustaja Martinsson oli kaudella 2011–2012 tehoilla 7+26=33. Hän jakoi koko J20 SuperElitin puolustajien pistepörssin neljännen sijan Södertälje SK:n Anton Svanströmin kanssa. Kevätkautensa Röglen miesten joukkueessa viettänyttä Hampus Lindholmia lukuun ottamatta Martinssonilla oli myös joukkueensa paras teholukema (+19), kuten myös pudotuspeleissä (+6), joissa hän oli myös Röglen paras syöttäjä kuudella syöttöpisteellään. Martinsson voitti kauden päätteeksi J20 SuperElitin pronssia. Hän debytoi kauden aikana myös miesten peleissä pelattuaan seitsemän ottelua lainalla Ruotsin kolmanneksi korkeimmalla sarjatasolla I-divisioonan Helsingborgs HC:ssä.


title: Eric Martinsson

text: Kaudeksi 2012–2013 Martinsson siirtyi Pohjois-Amerikkaan USHL-junioriliigan Des Moines Buccaneersiin. Hän oli joukkueen tehokkain puolustaja ja kolmanneksi paras pistemies tehoilla 7+26=33. Kaudeksi 2013–2014 Martinsson palasi Rögleen ja siirtyi seuran Ruotsin toiseksi korkeimmalla sarjatasolla HockeyAllsvenskanissa pelanneeseen miesten joukkueeseen. Hänen runkosarjansa oli jalkavamman vuoksi varsin rikkonainen, mutta Martinsson teki 19 ottelussa kolme syöttöpistettä. Koko kevään 2014 Kvalserienin pistepörssissä hän oli toinen joukkuetoverinsa Daniel Zaarin jälkeen tehtyään 16 ottelussa tehot 4+10=14. Rögle jäi kuitenkin ilman sarjanousua. Hän pelasi runkosarjassa myös 14 ottelua lainalla sarjatasoa alempana Helsingborgs HC:ssä.


title: Eric Martinsson

text: Martinsson siirtyi kaudeksi 2014–2015 kaksivuotisella sopimuksella SHL-joukkue Växjö Lakers HC:hen. Hän teki miesten pääsarjadebyyttinsä Mestarien liigassa 4. syyskuuta 2014 vieraissa tšekkiläistä HC Sparta Prahaa vastaan. Martinsson keräsi ottelusta teholukeman -2. SHL-debyyttinsä hän teki runkosarjan avauskierroksella 11. syyskuuta 2014 HV71:tä vastaan. Martinsson sai ottelussa jääaikaa 6.24 minuuttia. SHL-uransa avausmaalin hän teki 24. tammikuuta 2015 vieraissa Frölunda HC:tä vastaan. Martinssonin osuma jäi Lakersin 2–3-voittoon päättyneen ottelun ratkaisumaaliksi. Kaikkiaan hänen tulokaskautensa toi 47 runkosarjaottelussa tehot 1+3=4, 15 playoff-ottelussa kaksi syöttöpistettä ja kolmessa CHL-ottelussa Martinsson jäi ilman tehopisteitä. Hän voitti kauden päätteeksi Ruotsin-mestaruuden. Kaudella 2015–2016 Martinsson teki runkosarjassa 12 tehopistettä. Toukokuussa 2016 hän teki Lakersin kanssa kaksivuotisen jatkosopimuksen.


title: Eric Martinsson

text: Kaudella 2016–2017 Martinsson jakoi pudotuspeleissä Lakersin sisäisen tehotilaston voiton kolmen muun pelaajan kanssa lukemalla +3. Kaudella 2017–2018 hän voitti SHL:n pudotuspelien puolustajien pistepörssin tehoilla 3+8=11 ja puolustajien tehotilaston lukemalla +15. Martinsson voitti kauden päätteeksi Ruotsin-mestaruuden. Hän voitti myös Mestarien liigan hopeaa.


title: Eric Martinsson

text: Toukokuussa 2018 Martinsson teki vuoden mittaisen ja kaksisuuntaisen sopimuksen Minnesota Wildin kanssa.


title: Eric Martinsson

text: Martinsson on pelannut Ruotsin A-maajoukkueessa 11 ottelua tehden neljä syöttöpistettä. Hän teki A-maajoukkuedebyyttinsä Euro Hockey Tourin ensimmäisessä kaksoismaaottelussa 21. huhtikuuta 2016 Södertäljessä Venäjää vastaan. Martinsson sai ottelussa tehomerkinnän +1. Hän putosi lopulta viimeisten joukossa saman kevään MM-joukkueesta.


title: Eric Martinsson

text: Martinssonin pikkuveli Anton pelaa maalivahtina Alaska-Fairbanksin yliopistojoukkueessa.


title: Lohjan Urheilijat

text: Lohjan Urheilijat (lyh. LoU) on vuonna 1938 perustettu lohjalainen urheiluseura. Nykyisin se toimii etenkin koripallossa LoU Basket -nimellä sekä judossa.


title: Lohjan Urheilijat

text: LoU Basketissa on satamäärin koripalloilijoita, ja seura järjestää koripallokouluja Lohjan lisäksi Vihdin Nummelassa. Toukokuussa 2015 LoU Basket oli Suomen seitsemänneksi suurin koripalloseura. Koripallokoulut ovat olleet Suomen suosituimpia, ja seura on kärsinyt lievästä ohjaajapulasta.


title: Lohjan Urheilijat

text: 2000-luvun ensimmäisen vuosikymmenen viimeisinä vuosina LoU Basket nousi kolmessa kaudessa kolme sarjatasoa mutta kohtasi tämän jälkeen haasteita eikä lähtenyt tavoittelemaan välittömästi nousua ylemmille sarjatasoille. 2010-luvulla LoU-kasvatti Annina Lehtonen pelasi Korisliigassa.


title: Lohjan Urheilijat

text: Lohjan Urheilijoiden aktiivisiin jaostoihin kuuluvat koripallon lisäksi judo- ja hiihtojaostot. Lisäksi seuralla on kuntourheilu- ja veteraanijaostot. Judoa LoU on harjoittanut paikakunnalla jo vuodesta 1964 lähtien.


title: Lohjan Urheilijat

text: Yleisurheilussa LoU:ta edustivat muun muassa pikajuoksija Runar Holmberg ja kiekonheittäjä Markku Tuokko. Lohjalainen yleisurheilu on sittemmin siirtynyt etenkin Länsi-Uudenmaan Urheilijoihin. Vuosina 1946–1991, Hongiston Tarmon eriytymiseen asti, seurassa harjoitettiin lentopalloa. Myös jääpalloa harjoitettiin.


Petrovski Jamin huoltokeskuksen tuhoaminen oli suomalaisten kaukopartiomiesten 8. helmikuuta – 16. helmikuuta 1942 suorittama hyökkäys Neuvostoliiton puolella Uikujärven rannalla sijainneeseen Petrovski Jamin kylään, jossa oli merkittävä koko Äänislahden aluetta palvellut Puna-armeijan huoltokeskus. Suomalaiset tuhosivat huoltokeskuksen ja sen yhteydessä olleen sotasairaalan käytännössä kokonaan. Operaatiota pidetään Suomen kaukopartiotoiminnan suurimpana yksittäisenä tehtävänä.


title: Petrovski Jamin huoltokeskuksen tuhoaminen

text: Ilmari Honkasen johtamat suomalaiset kaukopartiomiehet olivat 12. tammikuuta 1942 saaneet lähellä Puutoista (Puudoži) Sunkunniemen saaressa neuvostoliittolaisen vääpelin sotavangiksi, joka kertoi Uikujärven eteläpäässä sijainneesta huoltokeskuksesta runsaasti yksityiskohtia, joiden pohjalta päädyttiin huoltokeskuksen tuhoamisretken suunnitteluun. Käytettävissä oli karttoja alueesta ja ilmakuvia.


text: Hävitys- ja tiedustelukomennuskunta Honkasen partioon osallistui neljä 25-miehistä joukkuetta. Päämajan tiedusteluosaston alaisesta Osasto Kuismasesta operaatioon osallistui 35, Osasto Marttinasta 17 ja Vahvennetusta jääkäriprikaatista eli Osasto Laguksesta 48 sotilasta. Partiota johti luutnantti Ilmari Honkanen ja sen varapäällikkönä toimi luutnantti Vladi Marmo osasto Kuismasesta. Partion vahvuus oli 7+37+56. Upseereita olivat edellä mainittujen lisäksi vänrikit Pentti Juppala ja Eero Naapuri ja Carl-Johan Norrgård.


text: Toinen ja neljäs joukkue koostui osasto Kuismasen sotilasta sekä osasto Laguksen jääkäreistä sekä pioneereista. Pioneerit olivat osasto Laguksen pioneeripataljoona 12:sta.


text: Partio lähti Voljärven saaresta, jolla oli jääkärimajuri Nikke Pärmin komentaman pataljoonan tukikohta. Sadan sotilaan partiota lähti saattamaan kahdenkymmenen sotilaan saatto-osasto, jotka johti luutnantti Heikkilä. Stalinin kanava ylitettiin järven kohdalla, minkä jälkeen saatto-osasto peitteli jälkiä ja ryhtyi harhautusoperaatioon. Matkaa jatkettiin iltaviiteen, jonka jälkeen yövyttiin. Matkaa jatkettiin maanantaina ennen auringonnousua. Partio saavutti Kalajärven parakkikylän, jossa oli toiminut sotavankileiri. Keskiviikkona iltapäivällä saivat suomalaiset vangiksi kiväärillä varustetun yksinäisen neuvostoliittolaisen sotilaan, jota Vladi Marmo kuulusteli. Torstaina kilometrin päässä huoltokeskuksesta tiedusteltiin asemia. Hyökkäys alkoi 00:45 perjantaina. Suomalaiset tuhosivat rakennuksia kivääri- ja konepistoolitulella, käsikranaateilla ja kasapanoksilla. Lopulta sotilassairaala syttyi palamaan. Suomalaiset yrittivät auttaa joitain potilaita, mutta osa potilaista paloi sairaalan mukana. Neuvostoliittolaisilta vartijoilta syntyneessä tilanteessa pääsi karkaamaan kaksikymmentä työleirillä ollutta vankia, joita vartijat yrittivät ampua, mutta jotka hakeutuivat suomalaisten luo. Suomalaiset tarjosivat tupakkaa ja auttoivat murtamaan leirin elintarvikevaraston auki. Työleirivangit ryöstivät varastot.


text: Kersantti Mikko Pöllän johtaman puolijoukkueen kohdalla Petrovski Jamin länsipuolta lähestyi autokolonna, jossa oli enemmän kuin viisikymmentä kuorma-autoa, mahdollisesti noin 70-80 kappaletta. Suomalaisten tuhotoiminnan aiheuttamien tulipalojen vuoksi kolonna pysähtyi tielle ennen Petrovski Jamia. Autoista ryhdyttiin tulittamaan suomalaisia. Pöllä käski korpraali Keijo Talosta lataamaan fosforiluodeilla ja ampumaan moottoreihin. Joitakin autoja syttyi palamaan, mutta neuvostoliittolaisten ylivoiman vuoksi puolijoukkue hiihti kohti Petrovski Jamia. Kylän tuhoamiseen osallistumisen sijasta kuitenkin Ilmari Honkanen käski Pöllän puolijoukkueen ja Carl-Johan Norrgårdin joukkueen tuhoamaan kolonnan.


text: Järven taustalla olevan tien edessä oli kaksi varastoa, jonka takana oli neuvostoliittolaisia. Suomalaiset hiihtivät kiertäen kolonnan sivustoille noin sadan metrin päähän. Sivutien varressa oli ammusvarasto. Suomalaiset eivät päässeet neuvostoliittolaisten tulituksen vuoksi käsikranaattien ja kasapanosten heittoetäisyydelle, vaan joutuivat toisen kerran vetäytymään kylään. Vetäydyttäessä ammusvarasto sytytettiin tuleen.


text: Petrovski Jamissa paloi myös heinävarastona käytetty kirkko. Lisäksi sytytettiin lumen alla olleet polttoainetynnyrit. Kello 02:50 kahdella vihreällä valoraketilla annettiin kokoontumiskäsky vetäytymistä varten. Siihen mennessä oli tuhottu viisitoista rakennusta ja osa autokolonnaa. Noin 30 neuvostoliittolaista sotilasta oli kaatunut itse huoltokeskuksessa. Omia tappioita osastolle tuli viisi kaatunutta ja kuusi vakavasti haavoittunutta. Lisäksi kaksi sotilasta oli saanut lieviä vammoja räjäytystehtävissä ja yksi oli hiihtänyt omaan latumiinaan. Kaatuneiden joukossa oli mm. puhelinmiehenä toiminut fil. yo Lauri Hintsanen, joka sai luodin päähänsä autokolonnan suunnalta tien molemmin puolin olevien varastojen takaa. Sotasaaliiksi saatiin huoltokeskuksessa harhailleista hevosista viisi, joita käytettiin mm. haavoittuneiden hinaamisen ahkioissa. Osasto lähti etelän suuntaan toivoen, että mahdolliset neuvostoliittolaiset takaa-ajajat lähtisivät suorinta reittiä Suomen suuntaan länteen. Yksi pioneeri oli haavoittunut nilkkaansa, minkä vuoksi häntä oli vedettävä ahkiossa.


text: Päämajan arvioiden mukaan noin 500 neuvostoliittolaista sotilasta oli kaatunut tai haavoittunut, 6000 litraa polttonesteitä sekä 120 paalia heinää oli tuhoutunut. Kaikkiaan noin 70 rakennusta oli tuhottu. Alueella ollut pataljoona, jota olisi voitu käyttää takaa-ajoon, mutta joka ei ollut suorittanut vartiopalvelusta kunnolla, koki suomalaisten radiotiedustelun mukaan tappiota. Neuvostoliittolaiset teloittivat iskun jälkeen pataljoonankomentajan ja vartioinnista vastuulliset. Venäläisten lähteiden mukaan iskussa kaatuneitten neuvostoliittolaisten joukossa olisi ollut lääkintämiehiä, sairaanhoitajia ja sotilaslääkäri Gindin. Haavoittunutta lääkintähenkilökuntaa oli viisi.


text: Vuonna 2012 pietarilainen kustannusyhtiö julkaisi kirjan Petrovski Jamin tapahtumista. Sen on kirjoittanut entinen venäläissotilas Pjotr Repnikov (s. 1964), jonka setä oli ollut hoidettavana Petrovski Jamin sairaalassa hieman ennen kuin se tuhottiin. Repnikovin mukaan sairaalan tuhoaminen muutti venäläisten suhtautumista suomalaisiin. Myöhemmät Neuvostoliiton partisaani-iskut Suomeen eivät hänen mukaansa olleet kostoiskuja, mutta niiden tekijät tiesivät, mitä Petrovski Jamissa oli tapahtunut. Suomalaisten arviota 500 kaatuneesta ja haavoittuneesta Repnikov pitää kuitenkin vahvasti liioiteltuna.


text: Vuonna 2013 julkaistiin suomeksi Repnikovin ja toisen tutkijan, Bair Irintšejevin, tutkimuksiin perustuva kirja.


text: Alueella on puinen risti, jossa lukee: "ILMARI HONKASEN KAUKOPARTIOMIEHET HISSI KOSOLA, MATTI ÖSTMAN, VILJO HALMELA, LAURI HINTSANEN, KAARLO KOSKINEN KAATUIVAT PETROVSKI JAMISSA 12.2.1942"


text: Sodan jälkeen Neuvostoliitossa Petrovski Jamin tuhoa ei muisteltu virallisesti, ja nyky-Venäjälläkin se on jäänyt suurelta osin unohduksiin. Vuonna 2011 alueelle pystytettiin muistolaatta, jossa on 54 uhrin nimet, joukossa ainakin 11 naisten nimeä.


title: Twilight Lamp

text: Twilight Lamp oli englanniksi laulava suomalainen vaihtoehtorock-yhtye, joka toimi 1990-luvun loppupuolella. Yhtyeen jäseniä vaikuttaa nyt mm. Viikate-, Sonata Arctica- ja Koljosen tiekiista-yhtyeissä.


title: Twilight Lamp

text: Syyslevyt julkaisi Twilight Lampin ainoan levyn "Grandiose" vuonna 1999.


title: Ovonramwen

text: Ovonramwen (k. 1914) oli viimeinen itsenäisen Beninin kuningaskunnan hallitsija eli "oba" vuosina 1888–1897. Britit kukistivat hänet ja Beninin vuonna 1897. Ovonramwen karkotettiin Calabariin, jossa hän sittemmin kuoli.


title: Ovonramwen

text: Ovonramwenista tuli Beninin "oba" eli kuningas vuonna 1888 aikana, jona britit laajensivat siirtomaaimperiumiaan alueella. Hänen valtaannousuaan edelsi Ovonramwenin isän Oba Adolon kuolema ja verinen kamppailu hänen seuraajastaan. Ovonramwen voitti tämän kamppailun tappamalla kilpailijansa. Pian Ovonramwenin noustua valtaistuimelle britit alkoivat uhata maata ja kuningaskunnan rajat pienenivät. Vuonna 1892 britit ja Benin solmivat sopimuksen, jolla Beninistä tuli brittien protektoraatti. Ovonramwen kuitenkin omalta osaltaan jätti sopimuksen paljolti huomiotta.


title: Ovonramwen

text: Britit laajensivat edelleen siirtomaavaltaansa eri keinoin paikallisten hallitsijoiden kustannuksella ja vuoteen 1895 mennessä Benin oli alueen ainut vielä itsenäinen maa. Beninin asukkaat harjoittivat ihmisuhreja perinteisissä seremonioissaan, mikä toimi syynä brittien väliintuloon maan sisäisissä asioissa. Tammikuussa 1897 brittiläinen konsulikenraali matkusti Benin Cityyn vaatien maan alistumista siirtomaavaltaan. Tästä kieltäydyttiin ja pian myös pieni brittiseurue surmattiin. Surman tekijöinä olivat todennäköisesti Ovonramwenin paikalliset vastustajat. Seurasi sota ja britit lähettivät maahan 1 500 miehen vahvuisen sotajoukon. Ovonramwen ei pystynyt puolustamaan Benin Cityä ja vetäytyi maan maaseudulle tehden edelleen vastarintaa. Lopulta hän kuitenkin antautui saman vuoden elokuussa. Ovonramwen karkotettiin Calabariin nykyisen Nigerian kaakkoisosaan. Britit nostivat "obaksi" Ovonramwenin pojan Aiguobasinmwinin, jolla oli kuitenkin enää lähinnä seremoniallinen rooli kuninkaana.


title: Organisaatioteoriat

text: Organisaatioteorioita on mahdollista jäsentää ja luokitella eri tavoin. Niitä voidaan esimerkiksi luokitella ajallisen kehityksen, teoreettisen painopisteen ja metodologisen painopisteen mukaan.


title: Organisaatioteoriat

text: Ajallinen kehitys on suosituimpia tapoja luokitella organisaatioteorioita. Tähän liittyy kuitenkin joitakin ongelmia kuten teorian synnyn ja kehityksen ajankohdan määrittäminen. Aika-käsitteestä voi myös saada vaikutelman, että organisaatioteorian kehityksessä on kysymys normaalitilan ja paradigmakriisin jatkuvasta vuorottelusta, jossa uusi teoria korvaa vanhan. Käytännössä kuitenkin johtavat teoriat elävät rinnakkain. Ajallisen kehityksen mukaan luokitellut teoriat ovat:


title: Organisaatioteoriat

text: Lee Boman ja Terrence Deal ovat kirjassaan Reframing Organizations kuvanneet neljä teoreettista painopistettä, jotka ovat:


title: Organisaatioteoriat

text: Metodologisessa painopisteessä on keskitytty organisaatioteoreetikoihin teorioiden sijaan.


title: Mirambo

text: Mirambo oli nyamweziheimopäällikkö, joka laajensi alun perin pienen heimonsa vaikutusvaltaa muodostaen lopulta merkittävän voimatekijän nykyisen Tansanian alueella ja hallitsi alueen kauppareittejä. Mirambon luoma valtio ei kuitenkaan kestänyt hänen kuolemaansa syöpään vuonna 1884.


title: Mirambo

text: Mirambo syntyi noin vuoden 1840 paikkeilla ja hänen isänsä kuoltua joskus vuoden 1850 jälkeen hän peri pienen "Urambo"-nimisen nyamweziheimon johtajuuden. Mirambon nimi juontaa ruumiita tarkoittavasta sanasta, mikä puolestaan viittaa hänen myöhemmin johtamiinsa "rugaruga"-sotajoukkoihinsa. Heimon päällikkönä hän aloitti muiden heimojen alistamisen omaksuen zulujen käyttämiä sotilastaktiikoita, joita toivat alueelle Etelä-Afrikasta lähtöisin olleet ngunisoturit. 1860-luvulle tultaessa Mirambo johti suurinta nyamwezivaltiota. Muut nyamweziheimot pyrkivät Mirambon uhan takia liittoutumaan Sansibarin sulttaanikunnan arabikauppiaiden kanssa. Mirambon valloitushaluja ajoi etenkin tarve hallita alueen kauppareittejä. Norsunluun ja kumin tuotantoalueet muuttivat entistä syvemmälle sisämaahan sitä mukaa, kun ne kulutettiin paikallisesti loppuun. Uudeksi tulonlähteeksi muodostui näin kauppareittien hallinta ja niillä kulkevan tavaran kuljetuksesta alueiden läpi perittävät maksut.


title: Mirambo

text: Mirambon hallitseman alueen naapurissa asui Unyanyembe-niminen heimo, jonka alueilla sijaitsi Tabora-niminen swahilikauppiaiden asutuskeskus. 1870-luvun alkupuolella Mirambo aloitti sodan tavoitteenaan pakottaa Taboran kauppiaat asettumaan omalle alueelleen. Mirambon sota häiritsi myös alueen kauppareittejä, joiden kautta kulki etenkin norsunluuta sisämaasta Sansibarille. Sansibarin sulttaani Bargash bin Said oli riippuvainen norsunluukaupasta kerätyistä tulleista. Vuonna 1875 Bargash lähetti Tiramboon kalliiksi tulleen sotilasretkunnan tarkoituksenaan palauttaa rauha alueelle. Vuonna 1896 Mirambo ja sulttaani solmivatkin rauhan, jolla Tirambo jäi paikalleen ja sulttaani tunnusti Mirambon hallitsemat alueet sisämaassa. Sansibarin kanssa solmitun sopimuksen jälkeen Mirambo keskittyi valtaamaan alueita Unyanyemben pohjoispuolella sekä Victoriajärvestä ja Karagwesta etelään. Samalla hän suojeli alueen kauppaa, joka oli myös hänen tärkein tulonlähteensä.


title: Mirambo

text: Mirambon johtama valtio houkutteli eurooppalaisia matkailijoita, kuten Henry Morton Stanleyn, joka kuvaili Miramboa ”Afrikan Napoleoniksi”. Kuitenkin vuonna 1880 Mirambon hallitsemalla alueella surmattiin kaksi brittiä, mikä käänsi Sansibarissa kasvavan vaikutusvallan omanneen Yhdistyneen kuningaskunnan mielipiteen lopulta Miramboa vastaan, ja brittien takia Sansibar alkoi tukea Mirambon vihollisia. Mirambo itse kuoli kurkkusyöpään vuonna 1884, ja hänen johtamansa maa hajosi pian hänen kuolemansa jälkeen. Nyamwezien asuttamat alueet päätyivät lopulta osaksi Saksan Itä-Afrikkaa.


title: Chile kesäolympialaisissa 1896

text: Chile osallistui Ateenan olympialaisiin 1896 yhden urheilijan joukkueella. Ainoa urheilija oli juoksija Luis Subercaseaux, joka osallistui 100 metrin, 400 metrin ja 800 metrin kilpailuihin. Hänen tuloksensa ei ole tiedossa, sillä vain mitaleille selviytyneiden urheilijoiden ajat tilastoitiin.


title: Italia kesäolympialaisissa 1896

text: Italia osallistui Ateenan olympialaisiin 1896 yhden urheilijan joukkueella. Ainoa urheilija oli ammuntaan osallistunut Giuseppe Rivabella, joka osallistui 200 metrin sotilaskivääri -kilpailuun. Hän ei päässyt kilpailussa mitaleille, eikä hänen tuloksensa ole tiedossa.


title: Dark Sky Island

text: Dark Sky Island on irlantilaislaulaja Enyan kahdeksas studioalbumi, joka julkaistiin 22. marraskuuta 2015. Enyan edellisen albumin, "And Winter Came...", jälkeen Enya vetäytyi tauolle ja palasi studioille vuonna 2012 nauhoittamaan "Dark Sky Islandia". Albumin on tuottanut Nicky Ryan ja kaikki kappaleiden sanat on kirjoittanut Ryanin puoliso Roma Ryan. Sävellykset ovat Enyan.


title: Dark Sky Island

text: Albumi debytoi Suomen virallisen listan sijalla 23.


title: Itävalta kesäolympialaisissa 1896

text: Itävalta osallistui Ateenan olympialaisiin 1896 kolmen urheilijan joukkueella. Itävalta voitti olympialaisissa kaksi kultaa, yhden hopean ja kaksi pronssia, jolla sijoittui mitalitaulukossa seitsemänneksi. Mitaleista kolme voitti Adolf Schmal.


title: Veronica Rehn-Kivi

text: Veronica Elisabeth Rehn-Kivi (o.s. Rehn, s. 10. helmikuuta 1956 Helsinki) on suomalainen poliitikko. Hän on toiminut Suomen ruotsalaisen kansanpuolueen kunnallispoliitikkona Kauniaisissa vuodesta 1996 lähtien. Hän on sekä kaupunginvaltuuston että kaupunginhallituksen jäsen. Vuoden 2015 eduskuntavaaleissa hän jäi Uudenmaan vaalipiirissä ensimmäiselle varasijalle, mutta nousi eduskuntaan Carl Haglundin paikalle tämän siirryttyä muihin tehtäviin.


title: Veronica Rehn-Kivi

text: Koulutukseltaan Rehn-Kivi on arkkitehti, hän on naimisissa ja hänellä on kolme lasta. Veronica Rehn-Kivi on ministeri Elisabeth Rehnin tytär.


title: Crying Lightning

text: Crying Lightning on englantilaisen indie rock -yhtye Arctic Monkeysin kappale. Se julkaistiin ensimmäisenä singlenä yhtyeen kolmannelta albumilta "Humbug", nousten Britannian singlelistan sijalle 12 heinäkuussa 2009.


title: Crying Lightning

text: Richard Ayoaden ohjaama musiikkivideo esitettiin ensimmäistä kertaa Channel 4 -kanavalla 24. heinäkuuta 2009. Videossa yhtye esittää kappaleen veneessä, joka kulkee myrskyisessä meressä. Lyhyen välisoiton aikana vedestä kohoaa Alex Turneria esittävä valtava hahmo. Vene kulkee Turnerin jalkojen välistä kun hän polvistuu, jonka jälkeen muut yhtyeen jäsenet (Helders, Cook ja O'Malley) myös kohoavat vedestä.


title: Biograafilehti

text: Biograafilehti oli Helsingissä vuonna 1915 ilmestynyt elokuvalehti.


title: Biograafilehti

text: Arvid Lindforsin suomen- ja ruotsinkielisinä rinnakkaispainoksina toimittama "Biograafilehti–Biograftidning" oli Suomen ensimmäinen säännöllisesti ilmestynyt elokuvalehti. Sen edeltäjä oli kahtena suomen- ja ruotsinkielisenä näytenumerona vuonna 1910 ilmestynyt "Bio". Lehden kustantajina toimivat helsinkiläiset elokuvateatterit, joiden kävijöille sitä jaettiin ilmaiseksi. "Biograafilehden" keskeistä sisältöä olivat elokuvien juoniselostukset ja mainokset. Se tarjosi myös viihteellistä luettavaa, pikku-uutisia, elokuvaan liittyviä artikkeleita sekä kotimaista elokuvatuotantoa käsitteleviä haastatteluja.


title: Biograafilehti

text: "Biograafilehti" ilmestyi kerran viikossa helmikuusta toukokuuhun vuonna 1915. Sen suunniteltu jatkaminen syyssesongin käynnistyessä ei toteutunut. Seuraavana vuonna Lindfors toimitti "Bio"-nimistä suomen- ja ruotsinkielistä elokuvalehteä, joka sisälsi myös venäjänkieliset ohjelmatiedot. Tämäkin lehti jäi lyhytikäiseksi.


title: Aardonyx

text: Aardonyx (nimen merkitys: ”maakynsi”) oli prosauropodeihin kuulunut kasvinsyöjädinosaurus. Se eli varhaisjurakaudella 200–190 miljoonaa vuotta sitten. "Aardonyxin" fossiileja on löydetty Etelä-Afrikasta. "Aardonyx" on kävellyt pääasiassa kahdella jalalla, mutta se on pystynyt kävelemään myös kaikilla neljällä jalalla.


title: Aardonyx

text: "Aardonyxista" on löydetty osittaisia jäänteitä, joihin kuuluu selkänikama, kylkiluita, hartiavyön osia, etu- ja takaraajoja, lonkkaluun osia ja osittainen kallo. Näiden jäänteiden on varmistettu tulleen kahdelta nuorelta yksilöltä. Näillä yksilöillä ei ole ollut kuollessaan ikää kymmentä vuotta enempää, ja ne ovat ehkä olleet osa suurempaa ryhmää. Niiden tarkka kuolinsyy on selvittämätön. Syynä on saattanut olla hukkuminen tulvassa.


title: Aardonyx

text: "Aardonyxin" pituus oli kuusi metriä. Löydetyt yksilöt ovat olleet epäkypsiä, joten aikuiset ovat saattaneet olla paljon suurempia, todennäköisesti yli kymmenen metriä pitkiä.


title: Cajicá

text: Cajicá on Kolumbian kunta, joka sijaitsee Cundinamarcan departementissa Andeilla. Se sijaitsee 39 kilometriä Bogotán pohjoisosasta. Lähellä sijaitsevia kuntia ovat Zipaquira, Chía, Sopó ja Tabio. Cajicá perustettiin vuonna 1598. Cajicáa ravisteli voimakas maanjäristys vuonna 1785.


title: Cajicá

text: Cajicán nimen alkuperä viittaa muisca-kansan kieleen ja sen on sanottu liittyvän aitaukseen ja kivilinnoitukseen. Cajiássa oli vuoden 2005 väestönlaskennan mukaan 44.721 asukasta, joista enemmistö on naisia. Valtaosa Cajicán asukkaista kuuluu alle 40-vuotiaita edustavien ikäryhmään. Cajicán talous koostuu maataloudesta ja kasvavasta palveusektorista.


title: Cajicá

text: Cajicá kuuluu lauhkean ilmaston vyöhykkeeseen. Vuosittainen keskilämpötila on 14 astetta. Sateet ovat runsaita ympäri vuoden. Vuosittainen sademäärä on 830 millimetriä.


title: Cajicá

text: Cajicássa sijaitsee Montepincion luonnonsuojelualue ja historiallinen San Gabrielin pappisseminaari.


title: Cota

text: Cota on Kolumbian kunta, joka sijaitsee Cundinamarcan departementissa Andeilla. Se sijaitsee 26 kilometriä Bogotán koillisosasta. Lähellä sijaitsevia kuntia ovat Chía, Funza ja Tenjo. Cotassa oli vuoden 2009 laskelmien mukaan 21.873 asukasta, joista enemmistö oli alle 40-vuotiaita. Vuonna 2005 Cotassa laskettiin olevan naispuolisia asukkaita 51 % ja miespuolisia asukkaita 49 %.


title: Cota

text: Cotan nimen alkuperä viittaa muisca-kansan kieleen ja nimen alkuperä liittyy kihariin hiuksiin. Cota perustettiin 29.11.1604. Cotan keskuspuiston kahdeksankulmainen muoto on saanut innoituksensa Pariisin Place Charles de Gaullen pyöreästä aukiosta.


title: Cota

text: Cotan pääelinkeino on maa- ja karjatalous. Siellä viljellään paljon esimerkiksi salaattia ja kaalia. Moni elättää itsensä myös myyntitöillä.


title: Cota

text: Cota kuuluu lauhkean ilmaston vyöhykkeeseen. Vuosittainen keskilämpötila on 13,7 astetta. Vuosittainen sademäärä on 816 millimetriä.


title: Cota

text: Cotassa asuu paljon alkuperäiskansaan kuuluvaa väestöä. Vuoden 2005 väestölaskennan mukaan Cotassa asui 2410 muisca-kansaan kuuluvaa ihmistä.


title: Cota

text: Cotassa on useita luonnonsuojelualueita, puistoja ja myös terveyskylpylöitä.


title: Venäjän–Turkin sota (1676–1681)

text: Venäjän–Turkin sota 1676–1681 oli ensimmäinen laajamittainen sota, jonka Venäjä ja Osmanien valtakunta kävivät keskenään. Krimin kaanikunta osallistui sotaan turkkilaisten puolella. Lisäksi Ukrainan kasakoita taisteli molemmilla puolilla. Petro Dorošenkon kasakkahetmanaatti tuki turkkilaisia, kun turkkilaisia vastustaneet kasakat valitsivat uudeksi hetmanikseen Ivan Samoilovytšin ja liittyivät sotaan venäläisten puolelle. Sota keskittyi taisteluksi Tšigirin kaupungissa olleen linnoituksen hallinnasta ja molemmat osapuolet valtasivat kaupungin toisiltaan useita kertoja. Sota jäi ratkaisemattomaksi ja päättyi 3. tammikuuta 1681 allekirjoitettuun Bahtšisarain rauhaan, jossa osapuolet sopivat 20 vuotta kestävästä aselevosta. Sopimuksesta huolimatta Venäjä liittyi Pyhä liigana tunnettuun Osmanien valtakuntaa vastaan sotineeseen liittoutumaan viisi vuotta myöhemmin.


title: José Bordalás

text: José Bordalás (s. 5. maaliskuuta 1964) on espanjalainen jalkapallovalmentaja ja entinen hyökkääjä. Syyskuusta 2016 lähtien hän on toiminut espanjalaisseura Getafen päävalmentajana.


title: José Bordalás

text: Bordalásin pelaajaura jäi vaatimattomaksi. Hän pelasi hyökkääjänä lukuisissa Espanjan alempien sarjatasojen joukkueissa 1980–90-luvuilla. Hän oli pitkään Hérculesin pelaaja, muttei koskaan pelannut seuran paidassa, vaan vietti vuodet lainalla eri seuroissa. Loukkaantumiset varjostivat miehen uraa ja hän joutui lopettamaan uransa 28-vuotiaana.


title: José Bordalás

text: Valmentajana Bordalás debytoi vuonna 1993 Alicanten reservijoukkueen peräsimessä. Hän nousi edustusjoukkueen peräsimeen kaudeksi 1994/95 ja luotsasi Alicanten Tercera Divisiónin neljänneksi. Bordálas valmensi eri seuroja kauden mittaisilla sopimuksilla kunnes palasi kesällä 1998 Alicanteen. Hän nosti aluesarjaan pudonneen seuran debyyttikaudellaan Terceraan ja kauden 2000/01 päätteeksi Alicante juhli Terceran mestaruutta ja nousua Segunda B:hen. Seura palasi näin kolmanneksi korkeimmalle sarjatasolle 34 vuoden tauon jälkeen. Seura säilytti Bordalásin johdolla sarjapaikkansa ja valmentaja käväisi kaudella 2002/03 Noveldan peräsimessä palaten sitten takaisin Alicanteen. Joukkue pelasi vahvasti Bordalásin alaisuudessa ja hyvät näytöt poikivat helmikuussa 2006 siirron Hérculesin peräsimeen Segundaan. Seura säilytti Bordalásin alaisuudessa sarjapaikkansa, mutta heikot otteet kaudella 2006/07 johtivat potkuihin lokakuussa 2006.


title: José Bordalás

text: Lokakuussa 2007 Bordalás palasi valmennustehtäviin CD Alcoyanon peräsimessä. Hän luotsasi seuran kaudella 2008/09 Segunda B:n III lohkon mestariksi, mutta seura ei onnistunut nousemaan Segundaan. Kauden jälkeen hän jätti tehtävänsä ja palasi valmentajaksi lokakuussa 2009 Elchen peräsimessä. Bordalásin johdolla Elche tavoitteli vahvasti Segundan kärkisijoja ja nousua Primeraan, muttei onnistunut. Kaudella 2011/12 sijoitus painui keskikastiin ja Bordalás sai huhtikuun alussa 2012 potkut. Kesäkuussa hänestä tuli AD Alcorcónin päävalmentaja. Hän jätti seuran kauden jälkeen, mutta palasi valmentajaksi jo helmikuussa 2014.


title: José Bordalás

text: Kesällä 2015 Bordalás aloitti Deportivo Alavésin peräsimessä. Seura pelasi loistavan kauden ja voitti Segundan mestaruuden palaten näin liigaan 10 vuoden tauon jälkeen. Kesäkuussa 2016 Bordalás sai yllättäen potkut Deportivon peräsimestä.


title: José Bordalás

text: Syyskuussa 2016 Bordalásista tuli Segundassa pelanneen Getafen päävalmentaja loppukauden kattavalla sopimuksella. Bordalásin johdolla Getafe sijoittui Segundassa kolmanneksi ja nousi takaisin pääsarjaan. Kaudella 2017/18 hän luotsasi Getafen La Ligan kahdeksanneksi, mikä oli seuran paras sijoitus kahdeksaan vuoteen.


title: Schildtin lukio

text: Schildtin lukio on Jyväskylässä sijaitseva lukio, joka toimii kahdella kampuksella, Viitaniemessä ja Voionmaalla. Lukio syntyikin vuoden 2015 alussa, kun Cygnaeus-lukio ja Voionmaan lukio yhdistyivät Schildtin lukioksi. Syksyllä 2018 toimipisteet muuttivat yhteisiin tiloihin Viitaniemeen. Lukiossa opiskelee yli 1 200 opiskelijaa, ja se on Suomen suurin lukio.


title: Schildtin lukio

text: Schildtin lukio on yksi kolmestatoista Suomen Olympiakomitean hyväksymästä valtakunnallisesta urheilulukiosta, lukion urheilulinjalla opiskelee noin 150 opiskelijaa. Lukiossa toimii myös maineikas musiikkilinja sekä matemaattis-luonnontieteellinen linja. Schildtin lukio on myös aidosti kansainvälinen koulu, josta osallistuu vuosittain satoja opiskelijoita erilaisiin kansainvälisiin vaihtoihin, tiedekouluihin ja muihin aktiviteetteihin. Lukiolla on kattava eurooppalainen yhteistyöverkosto ja kumppanuuskouluja mm. Yhdysvalloissa ja Australiassa.


title: Schildtin lukio

text: Schildtin lukion juuret ovat syvällä suomalaisessa koulutushistoriassa. Suomen ensimmäinen suomenkielinen tyttökoulu toimi Voionmaan kampuksen paikalla vuosina 1864–1973, jolloin koulun nimi oli Jyväskylän tyttölyseo (aluksi "Yksityisten Tyttökoulu Jyväskylässä").


title: Schildtin lukio

text: Jyväskylän koulutuskuntayhtymän organisaatio- ja nimiuudistuksen myötä Schildtin lukio on ollut osa Gradia-lukioita 1.1.2018 alkaen.


title: Räjäyttäjät

text: Räjäyttäjät on Jukka Nousiaisen johtama rockyhtye, joka perustettiin Jyväskylässä vuonna 2011. Nousiaisen oululainen ystävä oli udellut paikallista yhtyettä Jyväskylän Ilokivessä järjestettävälle järjestettävälle keikalle, jolle hän oli pyytänyt basisti Sillin sekä brittiläisen rumpali Alexin, joiden kanssa hän oli soittanut aiemminkin. Ensimmäistä esitystä oli katsomassa kuusi ihmistä, joista puolet oli tapahtuman muissa yhtyeissä soittaneita henkilöitä.


title: Räjäyttäjät

text: Yhtye on julkaissut perustamisestaan asti ahkerasti albumeita. Sen viimeisin julkaisu, tupla-albumi "Räjä Elektrik Millenium" julkaistiin digitaalisessa muodossa 22. toukokuuta 2016. Albumin 2CD-painos julkaistiin 4. heinäkuuta sekä 2LP-painos julkaistaan 19. elokuuta 2016.


title: Räjäyttäjät

text: Yhtye on todennäköisesti lainannut nimensä toimittajan kysyttyä Cisse Häkkiseltä Hurriganesin vuoden 1988 juhannuksen paluukeikasta, johon Häkkinen oli todennut ”Me räjäytetään!”


title: Merivartiomuseo

text: Merivartiomuseo on suomalainen museo, joka tutkii, tallentaa, säilyttää ja esittää Rajavartiolaitoksen merellisiin toimintoihin liittyvää aineellista ja henkistä kulttuuriperintöä. Kymenlaakson museoon kuuluva Merivartiomuseo toimii Kotkassa Merikeskus Vellamossa. Kotkan kaupungin ja Rajavartiolaitoksen yhteisenä hankkeena toimivan Merivartiomuseon tavoitteena on kertoa merivartioinnin menneisyydestä ja nykyhetkestä. Museolla on sekä pysyviä että vaihtuvia näyttelyitä, joiden perustana ovat museon omat esine- ja arkistokokoelmat. Merivartiomuseon näyttely käsittää 400 neliömetriä Vellamon keskihallista. Uivien museoalusten laituripaikat on sijoitettu Merikeskus Vellamon museoaluslaituriin.


title: Mummokeikka

text: Mummokeikka on Teemu Bergmanin punk rock -yhtye Vaasankatu SS:n EP-levy, joka julkaistiin huhtikuussa 2010. Siitä julkaistiin 500:n kappaleen 7" vinyylipainos.


title: Mummokeikka

text: Musiikkilehti Rumba valitsi EP:n kappaleen ”Hesari Blues” kierroksen 5/2010 parhaaksi singleksi.


title: Shanghain elokuvajuhlat

text: Shanghain elokuvajuhlat (, , lyhennys "SIFF") on kansainvälinen elokuva-alan tapahtuma, joka järjestetään Kiinan Shanghaissa vuosittain kesäkuussa. Se on Tokion elokuvajuhlien ohella Aasian suurimpiin kuuluva filmifestivaali. Ensimmäisen kerran tapahtuma järjestettiin vuonna 1993.


title: Shanghain elokuvajuhlat

text: Arvostetuin Shanghain elokuvajuhlien palkinnoista on parhaan elokuvan Jin Jue -palkinto. Kaikkiaan Jin Jue (, "Kultainen pikari") jaetaan ainakin kymmenessä sarjassa (2018), ja kategorioina ovat:


title: Shanghain elokuvajuhlat

text:
Lisäksi elokuvajuhlilla myönnetään useita muita palkintoja.
Suomalaisista Shanghain elokuvajuhlilla on palkittu vuonna 2004 Esa Illi parhaan käsikirjoittajan palkinnolla elokuvasta "Broidit". Myös elokuvan kuvaajat palkittiin. Vuonna 2015 Krista Kosonen sai parhaan naisnäyttelijän palkinnon pääroolistaan elokuvassa "Kätilö". Vuonna 2016 Antti J. Jokiselle annettiin parhaan ohjaajan palkinto elokuvasta "Pahan kukat".


title: Teddy Picker

text: Teddy Picker on englantilaisen indie rock -yhtye Arctic Monkeysin kappale. Se julkaistiin kolmantena singlenä yhtyeen toiselta albumilta "Favourite Worst Nightmare", nousten Britannian singlelistan sijalle 20 joulukuussa 2007.


title: Teddy Picker

text: Roman Coppolan ohjaama musiikkivideo kuvattiin kokonaan yhden päivän aikana. Siinä yhtye esittää kappaleen RAK -studiolla, Lontoossa ja kävelee paikalliseen pubiin. Musiikkivideo voitti parhaan videon palkinnon vuoden 2008 NME Awardsissa.


title: Mä haluun kamaa

text: Mä haluun kamaa on helsinkiläisen punk rock -yhtye Vaasankatu SS:n single, joka julkaistiin alkuvuodesta 2010. Siitä julkaistiin rajoitettu 500:n kappaleen 7" vinyylipainos.


Nummelan Jumalansynnyttäjän Neitseen Marian syntymän rukoushuone eli Nummelan ortodoksinen rukoushuone on Vihdin Nummelassa sijaitseva Suomen ortodoksisen kirkon rukoushuone. Rukoushuoneen rakentamiseksi perustettiin vuonna 1997 Vihdin-Nummelan Ortodoksit ry, joka vastasi rakentamisesta ja ylläpitää rukoushuonetta.
Rukoushuone valmistui 2015, ja Helsingin metropoliitta Ambrosius siunasi sen käyttöön Halvaantuneen sunnuntaina 26. huhtikuuta 2015. Yhdistyksen ja Helsingin ortodoksisen seurakunnan tekemän sopimuksen mukaan seurakunta avustaa rukoushuoneen toimintaa viisi vuotta


title: Lyydiläisten lippu

text:
Lyydiläisten lippu on lyydiläisten ja heidän kulttuuriaan ja kieltään tukevan Lyydiläisen Seuran käyttämä virallinen tunnus. Lippu on otettu käyttöön vuonna 1995 ja sen on suunnitellut Miikul Pahomov. Lyydiläiset ovat pieni Venäjän Karjalassa – lähinnä Petroskoin läheisyydessä ja Äänisen rannoilla – elävä itämerensuomalainen kansa, joka kamppailee kulttuurinsa ja kielensä eheyttämisen puolesta.
Lipun pohjalta on suunniteltu myös Kuujärven – joka on osa keskeistä lyydiläisaluetta, Lyydinmaata – lippu ja vaakuna. Kuujärven viralliset tunnukset on otettu käyttöön 24. huhtikuuta 2013. Ne eroavat kuvassa olevasta lyydiläisten lipusta siten, että niihin on lisätty keihään läpäisemä kultainen lohikäärme Georgios Voittajan (Pyhä Yrjö) ikonista. Keskiaikainen Kuujärven puukirkko oli pyhitetty Georgios Voittajalle, kuten myös kunnan nykyinen vuonna 2005 vihitty kirkkorakennus. Kuujärven tunnukset luonnostellut työryhmä esittää, että tunnukset kuvaavat kuujärveläisten hengellistä perinnettä. Tunnukset on otettu Venäjän valtion viralliseen heraldiseen rekisteriin.


title: Joe Finley

text: Joseph Scott Finley (s. 29. kesäkuuta 1987 Edina, Minnesota) on yhdysvaltalainen jääkiekkopuolustaja, joka pelaa SM-liigajoukkue Helsingin IFK:ssa. Finley on 203 cm pitkä ja 111 kg painava. HIFK:n entinen urheilutoimenjohtaja Tom Nybondas on kuvaillut häntä vahvaksi ja ulottuvaksi puolustajaksi. Finley on pelannut urallaan myös laitahyökkääjänä. Hän on aiemmin pelannut 21 NHL-ottelua tehden yhden syöttöpisteen ja keräten 32 jäähyminuuttia. Finley on ajoittain myös tapellut.


title: Joe Finley

text: WHL-joukkue Seattle Thunderbirds varasi Finleyn 88. pelaajana kesällä 2003, mutta hän ei kuitenkaan koskaan siirtynyt CHL:ään pelatukseen Yhdysvaltain yliopistosarjoissa. Finley pelasi kauden 2003–2004 Edina High'n high school -joukkueessa, jonka jälkeen hän siirtyi kaudeksi 2004–2005 USHL-junioriliigan Sioux Falls Stampedeen. Finley sijoittui 181 minuutillaan koko liigan jäähypörssissä viidenneksi.


title: Joe Finley

text: Washington Capitals varasi Finleyn Vuodet 2005–2009 Finley kävi Pohjois-Dakotan yliopistoa. "Freshman" -vuotenaan 2005–2006 hän sijoittui 96 minuutillaan WCHA:n jäähypörssissä kuudenneksi. Finley voitti kauden päätteeksi sarjan mestaruuden. "Sophomore" -vuotenaan 2006–2007 hän voitti UND:n sisäisen tehotilaston lukemalla +17. Kaudella 2007–2008 Finley sai kyseenalaista huomiota mm. Wisconsin-Madisonin yliopistojoukkuetta vastaan pelatun ottelun jälkeen lyötyään mailalla vastustajajoukkueen maskottia Buck Badgeria. Hän joutui pyytämään tekoaan anteeksi kirjeellä. Samalla kaudella, 2. helmikuuta 2008 Minnesotan yliopistojoukkuetta vastaan pelatun vierasottelun jälkeen Finley kävi kättelyjonossa käsiksi vastustajoukkueen Blake Wheeleriin. Hän voitti kauden aikana UND:n sisäisen tehotilaston lukemalla +25. Viimeisellä yliopistokaudellaan 2008–2009 Finley nousi joukkueensa varakapteeniksi. Kauden päätteeksi hänet valittiin WCHA:n akateemiseen tähdistökentälliseen.


title: Joe Finley

text: Huhtikuussa 2009 Finley teki kaksivuotisen tulokassopimuksen Washington Capitalsin kanssa. Hän siirtyi heti AHL-joukkue Hershey Bearsin vahvuuteen ja pelasi siellä yhden runkosarjaottelun. Finley tappeli heti AHL-debyytissään 12. huhtikuuta 2009 vieraissa Wilkes-Barre/Scranton Penguinsia vastaan Paul Bissonnetten kanssa. Kauden jälkeen, heinäkuussa 2009 hänet pidätettiin yliopistokaupungissaan Pohjois-Dakotan Grand Forksissa. Finley oli juhlimassa joukkuetoverinsa Matt Frattinin kanssa ja he heittivät kampuksen poliisin mukaan astiastoa, pöydän ja ruohonleikkurin asunnosta kadulle. Liikennettä ohjattiin, kunnes katu oli puhdistettu. Kaksikko juoksi lyhyen matkan, kunnes Finley päätti pysähtyä tunnustamaan tekonsa. Aluksi hän kertoi poliisille väärän henkilöllisyyden, mutta tunnusti myöhemmin putkassa oikean nimensä.


title: Joe Finley

text: Finley vietti kauden 2009–2010 ECHL-joukkue South Carolina Stingraysssa, mutta hän pelasi marraskuussa 2009 tulleen, leikkaushoitoa vaatineen käsivamman vuoksi vain 17 runkosarjaottelua. Myös kauden 2010–2011 Finley pelasi suurimmaksi osaksi Stingrayssa. Pelejä Hershey Bearsin AHL-joukkueessa kertyi seitsemän. Syyskuussa 2011 hän teki vapana agenttina sopimuksen AHL-joukkue Rochester Americansin kanssa. Saman vuoden marraskuussa Finley teki kolmivuotisen ja kaksisuuntaisen NHL-sopimuksen Americansin emoseura Buffalo Sabresin kanssa. Hänet nostettiin Sabresin NHL-vahvuuteen kaksi päivää myöhemmin ja Finley teki NHL-debyyttinsä 2. joulukuuta 2011 Detroit Red Wingsia vastaan. Hän sai ottelussa jääaikaa 7.51 minuuttia. Finley pelasi kauden 2011–2012 aikana NHL:ssä viisi runkosarjaottelua ilman tehopisteitä ja keräten 12 jäähyminuuttia.


title: Joe Finley

text: Alkukauden 2012–2013 Finley pelasi Americansissa osaksi NHL:n työsulun vuoksi. Lyhyemmän NHL-kauden kynnyksellä, tammikuussa 2013 Sabres asetti hänet siirtolistalle, josta New York Islanders nappasi Finleyn suoraan NHL-vahvuuteensa. Hän pelasi Islandersin NHL-joukkueessa koko loppukauden ajan tehden 16 runkosarjaottelussa yhden syöttöpisteen. Kauden 2013–2014 Finley pelasi kokonaan farmijoukkue Bridgeport Sound Tigersissa, jossa hän pelasi kauden aikana vain 29 runkosarjaottelua käsivamman vuoksi.


title: Joe Finley

text: Heinäkuussa 2014 Finley teki vuoden mittaisen sopimuksen AHL-joukkue Hamilton Bulldogsin kanssa. Hän toimi kaudella 2014–2015 joukkueen varakapteenina. Kauden 2015–2016 kynnyksellä, lokakuussa 2015 Finley teki AHL-sopimuksen Iowa Wildin kanssa.


title: Joe Finley

text: Kaudeksi 2016–2017 Finley siirtyi vuoden mittaisella sopimuksella SM-liigajoukkue Helsingin IFK:hon. Helmikuussa 2017 hän teki joukkueen kanssa kaksivuotisen jatkosopimuksen. Finley jakoi HIFK:n sisäisen tehotilaston voiton Juuso Puustisen ja Arttu Luttisen kanssa lukemalla +11. Hän sijoittui myös 142 minuutillaan SM-liigan jäähypörssissä kolmanneksi. Runkosarjan päätteeksi yleisö äänesti Finleyn SM-liigan viihdyttävimmäksi pelaajaksi. Kauden jälkeen myös HIFK Fan Club palkitsi hänet Vuoden Kunkku-palkinnolla, joka jaetaan joukkueen suosituimmalle pelaajalle tai vaikuttajalle. Kaudella 2017–2018 Finley pelasi lokakuussa 2017 tulleen loukkaantumisen vuoksi vain yhdeksän runkosarja-, yhden playoff- ja yhden Mestarien liigan ottelun. Hän voitti kauden päätteeksi SM-pronssia.


title: Achelousaurus

text: Achelousaurus on sukupuuttoon kuollut sarvinaamaisten dinosaurusten suku liitukauden lopulta, noin 75 miljoonaa vuotta sitten. Sen tunnusomainen sarvien asetelma koostui erikokoisista luisista kyhmyistä nenän ja silmien päällä. "Achelousaurus" oli läheistä sukua "Pachyrhinosaurukselle", ja on mahdollista että ne edustavat yhtä ja samaa lajia. "Achelousauruksen" fossiileja on löydetty Montanassa, Yhdysvalloissa sijaitsevasta Two Medicines -muodostumasta. "Achelousauruksesta" on löydetty kolme kalloa ja lisäksi kallon osia. Sen lajinimi "horneri" tulee "Achelousauruksen" fossiilien löytäjän, paleontologi John R. Hornerin sukunimestä.


title: Achelousaurus

text: "Achelousauruksen" pituus oli kuusi metriä ja paino kolme tonnia. Sen kallon pituus (sarvet mukaan lukien) oli noin puolitoista metriä. "Achelousaurus" on saanut nimensä löydetyn kuonosarven inspiroimana kreikkalaisen mytologian jokijumalan, Akheloosin mukaan. Tarun mukaan taistelussa Heraklesta vastaan Achelous menetti yhden sarvistaan, kun Herakles repi sen irti. "Achelousaurus" esiintyy japanilaisessa animesarjassa Dinosaur King.


title: Shahnamedji

text: Shahnamedji oli Osmanien valtakunnassa ollut virka, joka annettiin aluksi sulttaaninsa saavutuksia eepoksen muotoon tallentaneelle hovirunoilijalle. 1600-luvun lopulla tehtävä siirtyi valtakunnan viralliselle historioitsijalle.


title: Shahnamedji

text: Sana "shahnamedji" tulee persialaisesta eepoksesta "Shahnama" (”Kuninkaiden kirja”), jonka kirjoitti keskiajan persialainen runoilija Firdawsi. "Shahnama" sisältää 60 000 jaetta ja on näin pisin yhden kirjoittajan kirjoittama runoeepos. Shahnamedji voidaan kääntää ”Kuninkaiden kirjan runoilijaksi.”